
MERGEM  ÎNAINTE! 

—m — 

Cu  numărul  de  faţă  «Revista  Teologică»  trece  pragul  anului 
al  cincilea  al  existenţii  sale. 

înfiinţată  din  dragostea  de  a  promova  cultura  preoţimii  şi  a 
bisericii  noastre,  ea  s’a  susţinut  până  acum  prin  însufleţirea  câ¬ 
torva,  mai  mult  decât  prin  sprijinul  cetitorilor,  cărora  s’a  adresat. 
Căci  din  numărul  destul  de  considerabil  ai  preoţilor  întregii  noa¬ 
stre  mitropolii,  abia  a  cincia  parte  s’au  simţit  datori  să  aboneze 
această  revistă,  care  în  specialitatea  ei  este  singura  la  noi.  In 
alte  biserici  productele  literaturii  bisericeşti  şi  măsura  în  care  ele 
sunt  sprijinite,  formează  barometrul  cu  care  se  măsoară  înălţimea 
vieţii  creştineşti.  Dacă  ar  fi  să  aplicăm  acest  criteriu  de  judecată 
şi  la  noi,  ar  trebui  să  constatăm  un  barometru  sufletesc  destul 
de  scăzut.  Literatură  bisericească  se  face  puţină  de  tot,  iar  care 
se  face  nu  e  sprijinită. 

Sunt  multe  cauzele  acestei  stări,  pe  care  cu  toţii  dorim  să 
o  vedem  cât  mai  îmbucurătoare.  Cunoaştem  şi  ţinem  seamă  de 
împrejurările  grele,  între  cari  trăeşte  preoţimea.  Dar  oricât  de 
mult  atn  vrea  să  aruncăm  vina  asupra  acestor  împrejurări,  totuş 
nu  se  poate  desvinovăţî  nici  o  mare  parte  din  preoţimea  noastră 
de  indiferentismul  ce-1  arată  faţă  de  propria  sa  cultură.  E  un 
semn  destul  de  îngrijitor,  că  mulţi  dintre  slujitorii  altarului  nu 
se  apropie  de  izvoarele  din  cari  pot  să  primească  însufleţirea 
pentru  chemarea  ce  o  au  s’o  îndeplinească.  Bine  trebue  să  ne 
tragem  seama  mai  ales  astăzi  cu  faptul,  că  nu  împrejurările  ex¬ 
terne  favorabile  ori  nefavorabile,  ci  căldura  dragostei  faţă  de 

Christos  şi  râvna  sfântă  de  a  realiza  tot  mai  mult  idealul  evan¬ 
gheliei  creştine  în  vieaţa  poporului  nostru,  au  să  fie  motivele 
cele  dintâi  şi  cele  mai  puternice  pentru  toate  acţiunile  preotului 
vrednic.  Pe  aceste  motive  înalte  trebue  să  se  sprijinească  pă¬ 
storul  cel  bun  cu  atât  mai  mult,  cu  cât  mai  grele  şi  mai  asu¬ 
pritoare  devin  pentru  dânsul  împrejurările  vieţii.  Căci  de  unde, 
dintr’alt  loc,  ar  putea  să-şi  primească  păstorul  cel  bun  puterea 
şi  curajul  apostolici?  Dela  lume  şi  dela  oameni  nu,  căci  nu  i-ie 
dau  şi  nu  i-le  pot  da  în  măsura  cuvenită.  E  slab  şi  neputincios 
acel  preot,  care  se  bazează  în  primul  rând  pe  un  asemenea  ajutor. 

Noi  cunoaştem  situaţia  în  care  ne  găsim.  Cunoaştem  gre¬ 
lele  împrejurări  de  vieaţă  ale  preoţimii  noastre;  dar  în  acelaş 
timp  vedem  cu  durere  cum  stau  închise  pentru  dânsa  izvoarele 
de  putere  sufletească,  care  să  i  înalţe  moralul,  să-i  întărească 
conştiinţa  vredniciei  preoţeşti  şi  să  o  însufleţească  spre  o  acti¬ 
vitate  aducătoare  de  mulţămiri  şi  rezultate  binefăcătoare.  E  o 
mare  scădere,  că  în  împrejurările  grele  de  astăzi,  în  biserica 
noastră  se  negligă  aproape  cu  totul  o  condiţie  fundamentală  a 
progresului  oricărei  biserici:  anume  împrejurarea,  că  trebue  să  se 
facă  educaţie  şi  păstorire  duhovnicească  şi  cu  aceia,  cari  sunt 
chemaţi  să  păstorească  poporul,  adecă  cu  preoţii.  Ceeace  se  face 
la  noi  în  această  privinţă  atinge  prea  puţin  măsura  trebuinţelor. 
Aici  este  a  se  căută  una  din  cauzele  principale,  dacă  nu  chiar 
cea  mai  gravă,  care  face  să  stagneze  ori  să  decurgă  fără  entu¬ 
ziasm  vieaţa  noastră  bisericească.  Noi  pierdem  din  vedere  lucrul 
care  trebueşte  şi  fără  de  care  înzadar  ne  ostenim  pentru  altele. 
Este  limpede  ca  lumina  soarelui,  că  fără  o  preoţime,  al  cărei 
suflet  să  fie  alimentat  în  continuu  de  hrana  spirituală  necesară, 
nu  poţi  produce  nici  în  popor  roadele  vieţii  creştineşti.  In  această 
serie  de  idei  am  avea  multe  de  spus,  când  am  sta  să  analizăm 
cum  se  petrece  vieaţa  izolată  a  celor  mai  mulţi  dintre  preoţii 
satelor  noastre.  Trebue  să  ne  pătrundem  de  convingerea,  că  a 
sosit  timpul  să  ne  îngrijim  de  toate  acele  mijloace,  cari  sunt  în 
măsură  să  cultive  virtuţile  păstorului  celui  bun,  cari  sunt  în  stare 
să-i  dea  lumină  şi  putere  sufletească  şi  să  pună  preoţimea  noastră 
în  curentul  unei  vieţi  pline  de  însufleţire  şi  devotament  pentru 
chemarea  pe  cât  de  grea  pe  atât  şi  de  frumoasă,  ce  are  să  o 
îndeplinească  în  mijlocul  poporului  nostru. 

In  serviciul  acestei  probleme  vitale  pentru  noi,  vrem  să  pu¬ 
nem  «Revista  Teologică»  cu  mai  multă  stăruinţă  de  aici  înainte. 
Nu  facem  nici  o  modificare  în  programul  larg  ce  şi  l-a  stabilit 
dintru  ’nceput,  dar  cu  începutul  acestui  an  facem  un  însemnat 
pas  mai  departe  spre  realizarea  acelui  program  de  muncă. 

In  butul  tuturor  greutăţilor  ce  le  întimpinăm,  ne-am  hotărît 
să  scoatem  «Revista  Teologică»  de  două  ori  pe  lună .  Am  făcut 
constatarea,  că  scoţându-o  numai  odată  pe  lună,  cetitorii  îşi  pierd 
interesul  dela  un  număr  la  altul  şi  cauza  nu  e  servită  cum  dorim. 
Având  să  apară  de  aici  înainte  de  două  ori  la  lună,  ea  va  luă 
cuvânt  în  chestiile  dela  ordinea  zilei  din  biserică,  iar  prin  aceasta 
va  sta  în  strânsă  legătură  cu  vieaţa  bisericească  şi  va  deveni 
mai  actuală.  Pe  lângă  ştiinţa  teologică,  vom  da  atenţiunea  cu¬ 
venită  trebuinţelor  praxei  pastorale,  servind  preoţimea  cu  lămu¬ 
riri  folositoare  pe  acest  teren.  îndeosebi  ne  vom  ocupă  cu  con¬ 
ferinţele  preoţeşti,  arătând  cum  credem  că  s’ar  putea  îndrumă 
activitatea  lor  pe  viitor,  ca  să  dea  roade  mai  bune.  Deschidem 
coloanele  revistei  pentru  preoţi,  ca  să-şi  discute  durerile  şi  do¬ 
rinţele  lor.  Tot  celce  are  de  spus  ceva,  prin  ce  crede  că  ar  fo¬ 
losi  şi  altora,  este  primit  cu  bucurie.  Vrem  ca  această  revistă 
să  fie  un  organ  al  preoţimii  noastre,  folositor  întru  toate  cele 
bune.  Pe  lângă  colaboratorii  de  până  acum,  avem  făgăduinţa  că 
ne  vor  sprijini  cu  scrisul  lor  preţios  şi  unii  scriitori  din  biserica 
ortodoxă  a  României. 

Aducând  revistei  noastre  aceste  însemnate  îmbunătăţiri,  chel¬ 
tuielile  împreunate  cu  publicarea  ei  se  sporesc  în  măsură  consi¬ 
derabilă,  din  care  cauză  suntem  siliţi  să  urcăm  preţul  abonamen¬ 
tului.  Noi  nu  ne-am  împărtăşit  de  nici  un  ajutor  din  fondurile 
bisericii,  ci  am  lucrat  exclusiv  cu  puterile  noastre  materiale  şi 
morale.  Urcăm  preţul  abonamentului  cu  minimul  posibil,  ca  să 
putem  face  faţă  cheltuielilor  mari  ce  le  avem  cu  tiparul:  cu 
2  cor.,  astfel  revista  va  costa  la  an  io  cor. 

Abonaţii  cari  vor  achită  până  la  1  Februarie  întreg  costul 
abonamentului,  vor  primi  gratuit  broşura:  « Hirotonia  ca  pedecă 
pentru  căsătorie »  de  episcopul  Dr.  Nicodim  Milaş,  traducere  din 
sârbeşte,  precum  şi  broşura  « Taina  pocăinţei »,  care  va  apare  ca 
primul  număr  din  « Biblioteca  pastorală »,  care  e  în  curs  de  pu¬ 
blicare. 

In  «Biblioteca  pastorală»  vom  scoate  succesiv  diferite  studii 
de  pe  terenul  praxei  pastorale. 

Tot  în  decursul  acestui  an  ne  vom  împlini  făgăduinţa  şi  do¬ 
rinţa  veche  de  a  publica  «Biblioteca  Revistei  Teologice»,  în  care 
vom  da  la  lumină  scrieri  de  pe  terenul  teologiei,  în  măsură  să 
intereseze  atât  pe  preoţi  cât  şi  pe  intelectualii  noştri  dintre  mi¬ 
reni.  în  scopul  acesta  avem  deja  pregătite  trei  lucrări,  cari  n’au 
putut  să  apară  până  acum  din  lipsa  mijloacelor  necesare. 

Abonaţii  «Revistei  Teologice»  vor  primi  toate  publicaţiile 
noastre  cu  preţ  redus. 

Precum  se  poate  vedea  din  cele  precedente,  voim  să  iniţiem 
o  mişcare  spirituală  mai  intensivă  în  sinul  bisericei  noastre.  Suntem 
convinşi,  că  prin  această  lucrare  vom  contribui  la  întărirea  bise¬ 
ricii  noastre  şi  la  completarea  factorilor  culturali  din  vieaţa  nea¬ 
mului  nostru. 

Pentru  realizarea  acestei  lucrări  folositoare,  facem  apei  căl¬ 
duros  la  Preasfinţiţii  noştri  Arhierei,  la  forurile  bisericeşti,  la  ono¬ 
rata  preoţime  şi  intelectualii  dintre  mireni  din  întreaga  noastră 
mitropolie,  să  ne  acoarde  binevoitorul  sprijin. 

In  numele  redacţiei: 

Dr,  Nicolae  Bălan. 


TAINA  POCĂINŢII. 

I. 

Taina  pocăinţii  se  poate  trată  din  mai  multe  puncte  de  ve¬ 
dere.  Atât  teologia  dogmatică  cât  şi  cea  morală,  filozofia  cât  şi 
ştiinţele  sociale  şi  politice  se  pot  ocupă  cu  taina  aceasta,  fireşte 
fiecare  din  punctul  său  de  vedere.  Eu  mă  voiu  ocupă  cu  taina 
aceasta  numai  din  punct  de  vedere  practic,  dând  indigetări  pas¬ 
torale  cum  trebue  să  fie  ea  îndeplinită  spre  cel  mai  mare  folos 
sufletesc  al  credincioşilor. 

Taina  pocăinţii  a  fost  aşezată  de  însuş  Mântuitorul,  când  a 
apărut,  după  înviere,  înaintea  învăţăceilor  Săi  şi  le-a  zis:  «Pace 
vouă»  şi  aceasta  zicând  a  suflat  şi  ie-a  zis  lor:  «Luaţi  Duh  sfânt, 
cărora  le  veţi  iertă  păcatele,  se  vor  iertă  lor,  şi  cărora  le  veţi 
ţineâ,  vor  fi  ţinute».  (Ioan  XX.  21—23). 

Semnul  văzut  (partea  externă)  a!  acestei  taine  constă  în  măr¬ 
turisirea  păcatelor  din  partea  celui  ce  se  pocăeşte  (materia  tainei) 
şi  în  deslegarea  ce  o  rosteşte  preotul  după  ce  a  ascultat  mărtu¬ 
risirea  (forma  tainei);  iar  efectele  darului  dumnezeesc  nevăzut 
(partea  internă  a  tainei)  constau  în  iertarea  tuturor  păcatelor  să¬ 
vârşite  după  botez,  respective  dela  ultima  mărturisire  cu  vred¬ 
nicie,  precum  şi  în  lăsarea  pedepsei  împreunate  cu  acele  păcate. 
Taina  pocăinţii  se  deosebeşte  de  cea  a  sf.  botez  prin  aceea,  că 
prin  botez  se  curăţeşte  omul  de  păcatul  strămoşesc  (moştenit, 
original)  şi  de  toate  păcatele  personale  săvârşite  până  Ia  botez, 
pe  când  prin  taina  pocăinţii  se  eliberează  de  toate  păcatele  să¬ 
vârşite  după  botez,  respective  dela  ultima  mărturisire  validă  în¬ 
coace. 

De  aceea  numai  cel  ce  e  deja  botezat  poate  primi  taina 
pocăinţii,  fiind  taina  botezului  o  condiţiune  necesară  pentru  fie¬ 
care  altă  taină.  Deosebirea  dintre  aceste  două  taine  mai  constă 
şi  în  aceea,  că  botezul  nu  poate  fi  repeţit,  pe  când  taina  pocă¬ 
inţii  se  împărtăşeşte  de  câteori  creştinul  simte  trebuinţă  şi  e  pre¬ 
gătit  să  o  primească  cu  vrednicie. 

Ca  săvârşitori  (administratori)  ai  acestei  taine  a  pus  Mân¬ 
tuitorul  pe  sf.  apostoli  şi  pe  urmaşii  lor,  pe  episcopi  şi  presbiteri, 
prin  cuvintele:  «Ori  câte  veţi  legă  pe  pământ,  vor  fi  legate  în 
cer,  şi  ori  câte  veţi  deslegâ  pe  pământ,  vor  fi  deslegate  în  cer» 
(Mat.  XVIII,  18). 

Pentru  primirea  cu  vrednicie  a  acestei  taine  se  cere: 

1.  O  părere  de  rău ,  o  căinţă  sinceră  şi  adevărată  pentru  tot 
păcatul  săvârşit,  care  părere  de  rău  nu  are  să  emaneze  din  frică 
pentru  urmările  rele  aici  pe  pământ,  ci  din  frică  de  dreapta  răs¬ 
plată  a  lui  Dumnezeu,  ori  şi  mai  bine  zis,  din  iubire  cătră  Dum¬ 
nezeu,  căruia  avem  să-i  mulţămim  tot  binele  şi  pe  care  noi  prin 
păcatele  noastre  l-am  supărat. 

A  2  a  cerinţă  este:  propusul  fir n  de  a  nu  mai  păcătui  în 
viitor,  ci  a  ne  îndreptă  vieaţa  noastră.  Ca  dovadă  despre  pro¬ 
pusul  nostru  de  a  ne  îndreptă,  se  consideră  şi  nizuinţa  noastră 
de  a  repară  orice  rău  şi  orice  pagubă  am  fi  cauzat  prin  păcat 

A  3-a  cerinţă  este:  credinţa  \ n  Domnul  şi  Mântuitorul  nostru 
lisus  Christos  şi  nădejdea  în  îndurarea  Sa-  Precum  nu  e  permis 
să  desconsiderăm  răsplata  lui  Dumnezeu,  tot  aşa  nu  e  permis  să 

ne  pierdem  nădejdea  în  îndurarea  Lui,  ci  datori  suntem  să  sperăm 
cu  încredere,  că  Cel  care  a  iertat  pe  tâlharul  răstignit  alăturea, 
văzându-i  căinţa  cea  adevărată,  se  va  milostivi  şi  faţă  de  noi  şi 
va  da  iertare  păcatelor  noastre. 

A  4-a  cerinţă  pentru  primirea  cu  vrednicie  a  acestei  taine 
este:  mărturisirea  verbală  a  păcatelor  săvârşite.  Cel  care  la  măr¬ 
turisire  retace  intenţionat  un  păcat,  comite  prin  aceasta  un  păcat 
greu,  îşi  câştigă  pedeapsă  în  loc  de  iertare,  osândă  în  loc  de 
deslegare,  blestem  în  loc  de  binecuvântare,  iar  mărturisirea  lui 
nu  e  validă. 

După  mărturisire  preotul  impune  celui  ce  s’a  mărturisit 
un  canon.  Acesta  constă  din  anumite  mijloace  de  îndreptare 
morală,  pe  cari  preotul  le  impune  penitentului  în  conformitate  cu 
felul  păcatelor  ce  le-a  mărturisit  şi  cu  acel  scop,  ca  să-i  înfrâneze 
pofta  de  a  mai  păcătui  şi  să-l  îndrume  pe  calea  vieţii  celei  vir¬ 
tuoase.  Despre  canon  va  fi  vorba  mai  în  jos;  aici  însemn  atât, 
că  el  nu  are  înţelesul  de  pedeapsă,  prin  care  penitentul  ar  sa¬ 
tisface  dreptăţii  dumnezeeşti  pentru  păcatele  săvârşite,  ci  canonul 
are  scopul  de  a  înlesni  şi  de  a  realiză  îndreptarea  celui  păcătos 
şi  întoarcerea  lui  la  lumina  vieţii  creştineşti.  Scopul  canonului 
e  de  a  servi  ca  o  medicină  vindecătoare,  care  se  aplică  celui 
păcătos  în  conformitate  cu  natura  păcatelor,  cari  sunt  tot  atâtea 
boale  sufleteşti. 

11. 

în  veacurile  prime  ale  creştinismului  s’a  desvoltat  o  praxă 
foarte  complicată  pentru  pocăinţă.  Atunci  eră  obiceiul,  ca  aceia, 
cari  prin  păcate  mai  grele  au  provocat  scandele  publice,  trebuiau 
să-şi  mărturisească  păcatele  public  înaintea  episcopului  ori  a 
preotului  şi  a  întregei  comunităţi.  Pentru  aceasta  mărturisire  dis¬ 
poziţiile  mai  amănunţite  se  deosebiau  după  împrejurări  şi  locuri. 
Mărturisirea  aceasta  publică  se  numiâ  greceşte  iţoiioXoynaiţ,  la¬ 
tineşte  confessio,  pocăinţa  însaş  greceşte  unăroia,  latineşte  poe- 
ni  ten  ti  a. 

Ceice  se  pocăiau  (numiţi  greceşte  aera  mor  i'fz)  aveau,  întru 
cât  le  eră  permis  a  azistâ  la  serviciul  divin,  locuri  deosebite  de 
ceialalţi  credincioşi.  Cei  mai  greu  păcătoşi  îşi  aveau  locurile  lor 
afară  de  biserică,  în  care  nu  aveau  voie  să  intre  până  ce  nu 
dădeau  dovadă  de  o  adevărată  căinţă  şi  îndreptare.  Aceştia  se 

numiau  greceşte ^fiuaCdftt^oi,  latineşte  hiemantes.  Clasa  următoare 
o  formau  aşa  numiţii  nQottxĂaiovTtc,  flentes,  cei  ce  plâng,  cari 
stăteau  înaintea  uşii  bisericii  şi  rugau  pe  cei  credincioşi,  ca  să 
se  întrepună  cu  rugăciuni  şi  ei  pentru  dânşii.  Altă  clasă  o  for¬ 
mează  âxQocbufpot  —  audientes,  ascultătorii,  cari  stăteau  în  anti- 
şambra  bisericii  şi  ascultau  predica,  dar  la  săvârşirea  celor  sfinte 
nu  puteau  fi  de  faţă.  După  aceştia  urmau  vTmmn-rovrtq  —  genu- 
flectentes,  cei  ce  îngenunchiau.  Acestora  le  eră  rezervat  un  loc 
după  amvon.  După  predică  îngenunchiau  şi  episcopul  cu  întreaga 
comunitate  se  rugă  pentru  dânşii.  Dupăce  episcopul  punea  ma¬ 
nile  preste  dânşii,  părăseau  biserica.  Ceice  treceau  şi  peste  acest 
examen,  formau  clasa  ultimă  a  celor  ce  se  pocăesc  şi  se  numiau 
greceşte  ewiatafitoi,  latineşte  consistentes.  Aceştia  stau  printre 
ceialalţi  credincioşi,  dar  nu  erau  admişi  la  sfânta  cuminecătură. 

Durata  pocăinţii  eră  diferită  după  împrejurări  şi  timpuri;  în 
unele  cazuri  grave  se  extindea  preste  întreagă  vieaţa.  O  scurtare 
a  timpului  de  pocăinţă  primea  cineva  când  martirii,  cari  se  apro¬ 
piau  de  moarte,  se  rugau  pentru  dânsul  şi  aceasta  mijlo¬ 
cire  a  martirilor  se  făcea  cunoscută  tuturor.  După  moartea 
martirilor  primea  acela,  pentru  care  s’a  rugat  martirul,  deslegarea 
păcatelor  şi  absolyarea  dela  canon.  Aceasta  era  prima  strălucire 
de  mărire  a  martirilor,  care  lumină  fruntea  lor  aici  pe  pământ  încă. 
Aceia  cari  îşi  jertfiau  vieaţa  pentru  Christos,  erau  cei  mai  che¬ 
maţi  de  a  se  rugă  pentru  cei  cari  au  păcătuit  neurmând  porun¬ 
cilor  lui  Christos. 

După  ce  creştinismul  a  ajuns  la  libertate  în  împărăţia  ro¬ 
mană,  din  anumite  consideraţiuni  practice  mărturisirea  publică  a 
dispărut  încetul  cu  încetul,  luându-i  locul  mărturisirea  secretă 
înaintea  episcopului  ori  a  preotului. 

Aşa  zice  sf.  loan  Chrisostom  în  Omilia  sa  a  30-a:  «Vă  sfă- 
tuesc  şi  vă  rog,  ca  să  vă  mărturisiţi  păcatele  voastre  înaintea  lui 
Dumnezeu,  eu  nu  vreau  să  te  duc  înaintea  deaproapelui  tău  şi 
să  te  silesc,  ca  să-ţi  descoperi  păcatele  tale  înaintea  oamenilor, 
ca  într’un  teatru ;  dar  înaintea  lui  Dumnezeu  deschide-ţi  inima  ta, 
Lui  arată-i  ranele  tale  şi  dela  El  aşteaptă  vindecare;  căci  şi  când 
îţi  faci  mărturisirea  întru  tăcere,  El  ştie  toate». 

In  vorbirea  sa  aceasta  consideră  de  prisos  numai  mărturi¬ 
sirea  înaintea  publicului  întreg,  dar  nu  şi  pe  cea  înaintea  preo- 

tuiui,  căci  în  Omilia  sa  a  4-a  zice  apriat  şi  provoacă  direct  pe 
credincioşii,  cari  se  pocăesc,  ca  lui  singur  să-şi  mărturisească  pă¬ 
catele,  ca  să-i  poată  mântui  de  relele  lor  şi  să  le  aline  durerile. 

Mai  mult  decât  mărturisirea  publică  s’a  susţinut  pocăinţa 
publică. 

Datinile  împreunate  cu  administrarea  tainei  acesteia  sunt 
diferite. 

La  creştinii  romani  apuseni  mărturisirea  se  face  înaintea  preo¬ 
tului,  care  şede  în  aşanumitul  scaun  al  mărturisirii,  încât  cel  ce 
se  mărturiseşte  nu  vede  faţa  preotului,  iar  preotul  numai  puţin 
de  tot  poate  vedea  faţa  credinciosului.  Afară  de  aceasta  la  ro- 
mano-catoiici  mai  e  şi  obiceiul,  de  a  se  face  mărturisirea  şi  în 
scris. 

La  noi  aceasta  nu  e  uz. 

După  ritul  coptic  preotul  se  roagă  împreună  eu  cel  ce  se 
mărturiseşte:  Tatăl  nostru,  de  50  ori;  Doamne,  păcătuit-am,  nu 
mă  pedepsi  pentru  numele  Tău  cel  sfânt,  de  100  ori;  Doamne  mi- 
lueşte-ne,  de  100  ori.  Celce  se  mărturiseşte  pleacă  capul  şi  genun¬ 
chii  şi  spune  preotului  tot  ce  apasă  asupra  inimii  sale,  după  aceasta 
preotul  ceteşte  o  rugăciune  şi-i  dă  binecuvântarea.  Penitentul 
face  3  închinăciuni  înaintea  altarului,  apoi  una  înaintea  preotului, 
îi  sărută  picioarele,  rugându-1  să  se  roage  pentru  dânsul.  Pre¬ 
otul  îi  impune  un  canon;  în  timpul,  cât  ţine  canonul,  penitentul 
vine  în  fiecare  zi  la  preot  de-i  destăinuieşte  starea  sufletească  şi 
progresul  în  îndreptarea  vieţii  sale.  După  împlinirea  canonului 
preotul  rosteşte  deslegarea. 

In  alte  comunităţi  creştine  se  găsesc  alte  rituri  ale  tainei  po- 
căinţii. 

După  aceste  date  istorice  referitoare  la  taina  aceasta,  voiu 
încercă  să  arăt  cele  ce  trebuiesc  ştiute  şi  observate  atât  de  preot 
cât  şi  de  cel  ce  se  mărturiseşte.  Voiu  trată  deci  despre  ceeace 
ar  fi  de  observat  şi  ce  ar  fi  de  făcut  azi  din  partea  noastră  ca 
preoţi  la  administrarea  tainei  acesteia. 

III. 

A  conduce  suflete,  precum  zice  sf.  Grigore  şi  precum  expe¬ 
rienţa  ne  învaţă,  e  cea  mai  grea  artă.  Grea  e  chemarea  duhov¬ 
nicului  mai  ales  la  mărturisire,  când  are  să  judece  iute  şi  corect, 

să  ajute  celuice  se  căeşte,  a-i  da  sfaturi  mântuitoare,  a-i  impune 
canon  potrivit  şi  a  afla  totodată  şi  mijloacele  pentru  îndreptare. 

Administrarea  acestei  taine  îşi  va  uşura-o  fiecare  preot  prin 
aceea,  că  va  pregăti  pe  credincioşi  de  cu  bună  vreme,  lămurindu-i 
despre  însemnătatea  tainii  şi  despre  cele  ce  trebue  să  Ie  ştie  şi 
împlinească  pentru  a  o  primi  cu  toată  vrednicia. 

Instrucţiunea  aceasta  nu  se  va  da  numai  tineretului  prin  ca¬ 
teheze,  ci  şi  celor  adulţi,  din  timp  în  timp,  se  vor  repetă  aceste 
învăţături,  ca  nu  cumva  să  primească  cineva  o  taină,  pe  care  o 
poate  repetă  de  atâteaori  de  câteori  voeşte,  fără  să  o  ştie  preţui 
îndestul  şi  fără  să  corespundă  cerinţelor,  având  a  păşi  aici  fie¬ 
care  ca  pârîşul  său,  fiindu-şi  însuş  martor,  lucruri  cari  anumitor 
persoane  nu  prea  convin.  Din  cauza  aceasta  de  multe  ori  putem 
observă,  că  chiar  persoane,  cari  cu  tot  dinadinsul  şi  cu  toată 
seriozitatea  şi  dorinţa  vin  şi  cer  deslegarea  păcatelor,  nu  se  măr¬ 
turisesc  pe  deplin,  corespund  cerinţelor  unei  adevărate  mărtu¬ 
risiri  numai  superficial,  o  împrejurare  care  îngreunează  admini¬ 
strarea  tainei  şi  o  face  de  multeori  fără  valoare  şi  fără  rezultat. 

Dumnezeu  prin  păcat  se  vatămă.  Că  El  ne  va  iertă  sau  nu,  atârnă 
numai  dela  a  Lui  sfântă  voinţă.  Cuvântul  Lui,  sângele  cel  scump 
al  Mântuitorului  Christos  vărsat  pentru  împăcarea  omenimii  cu 
Dumnezeu,  răstignirea,  sfânta  cuminecătură  ne  dau  însă  mângăetoa- 
rea  asigurare,  că  fiecare  poate  dobândi  iertarea  păcatelor,  dacă  se 
căeşte  în  adevăr,  promite  a  nu  mai  păcătui  şi  se  şi  ţine  de  pro¬ 
misiunea  sa.  Nu  e  păcat  aşa  de  greu,  ca  să  nu  putem  nădăjdui 
iertare  din  partea  Iui  Dumnezeu,  pe  lângă  o  pocăinţă  adevărată  şi 
corespunzătoare  din  partea  noastră,  ci  precum  a  zis  Mântuitorul  — 
numai  păcatele  contra  Duhului  sfânt  nu  se  vor  iertă  nici  în  vieaţa 
de  acum  nici  în  vieaţa  cealaltă,  şi  acelea  sunt  păcatele,  pe  cari 
şi  le  câştigă  omul  din  voia  lui  liberă,  respingând  dela  sine  până 
în  cele  din  urmă  posibilitatea  oferită  de  a  se  deslegâ  de  păcate 
şi  de-a  primi  iertarea  lor.  Dar  pe  lângă  împlinirea  condiţiunilor 
unei  adevărate  pocăinţe  se  iartă  şi  aceste  păcate. 

La  noi  în  biserică,  după  cum  ne  arată  şi  molitvelnicul,  măr¬ 
turisirea  ar  avea  a  se  face  în  modul  acesta: 

Preotul  îmbrăcat  în  toate  vestmintele  preoţeşti,  în  tot  cazul 
însă  cu  patrafir  şi  felon,  zice :  Binecuvântat  eşti  Dumnezeul  nostru; 
Sfinte  Dumnezeule;  Preasfântă  Treime;  Tatăl  nostru,  Doamne  mi- 

lueşte-ne,  şi  psalmul  cincizeci,  iar  după  un  molitvelnic  slavon  ar 
mai  fi  şi  psalmii  4,  6,  12  şi  69. 

După  psalmul  50  ar  urmă  troparele,  rugăciunea:  Dumnezeule 
Mântuitorul  nostru,  Doamne  lisuse  Christoase  Fiule  a  lui  Dumnezeu 
etc.,  şi  preotul  adresează  celuice  se  mărturiseşte  cuvântul:  Iată 
fiule  Christos  stă  nevăzut  primind  mărturisirea  ta  cea  cu  umi¬ 
linţă,  —  precum  e  în  fiecare  molitvelnic,  şi  apoi  pune  întrebări 
rând  pe  rând,  iar  după  aceste  întrebări  e  a  se  ceti  rugăciunea 
Doamne  D-zeule,  cel  ce  eşti  mântuirea  robilor  Tăi,  ectenie  şi  opust, 
în  urmă  ar  veni  deslegarea :  Domnul  şi  D-zeul  nostru  Iisus  Christos 
cu  darul  şi  cu  mila  iubirei  sale  de  oameni  să  te  ierte  pre  tine 
fiule  etc.  şi  apoi  impunerea  canonului. 

E  dela  sine  înţeles,  că  cuvântul  pe  care  îl  va  adresă  preotul 
credinciosului  său  va  fi  după  împrejurări  diferit,  va  fi  acomodat 
cu  referinţă  atât  la  sex  şi  etate,  cât  şi  la  gradul  de  cultură  şi 
stare  socială. 

Ca  un  cuvânt  potrivit  şi  general  aflu  eu  următoarele  şire, 
cetite  în  limba  germână  şi  traduse  din  un  molitvelnic  slavon  de 
un  protopresbiter  rus,  anume  Alexios  v.  Maltzew 1 : 

In  Duhul  sfânt  iubite  fiule  N.  N.!  Ai  făcut  bine  că  ai  venit 
la  sfânta  mărturisire,  pentrucă  prin  mărturisire  ca  prin  o  baie 
duhovnicească  îţi  vei  spăla  sufletul  tău  de  toate  păcatele  şi  ca 
prin  o  doftorie  cerească  te  vei  vindecă,  îţi  vei  spălă  sufletul  tău 
de  toate  păcatele,  de  toate  ranele  lor  aducătoare  de  moarte.  Te 
sileşte  fiule  a  te  căi  în  inima  ta  de  tot  păcatul  ce  l-ai  făcut  şi 
îl  spune  lui  Dumnezeu,  care  e  nevăzut  între  noi;  îl  spune  şi  înaintea 
mea,  a  smeritului  rob,  care  am  primit  dela  El  putere  de  a  des- 
legâ.  Nu  ascunde  şi  nu  adauge  nimic,  ci  aşa  precum  şi  ce  ai 
făcut  mărturiseşte  dupăcum  îţi  vei  aduce  aminte,  pentrucă  ascun¬ 
derea  păcatului  este  o  ademenire  a  sufletului,  o  îngreunare,  o 
profanare  şi  păcatul  nu  se  va  iertă.  Prin  aceasta  se  naşte  un  nou 
păcat,  căci  sfânta  taină  nu  e  împlinită  în  adevăr.  Nu  ascunde  de 
ruşine  nici  un  păcat,  pentrucă  şi  eu  sunt  om  supus  la  asemenea 
slăbiciuni  şi  pot  cădea  în  aceleaşi  păcate,  căci  şi  eu  am  ispita 
slăbiciunilor  omeneşti.  Dacă  lăsând  la  o  parte  ruşinea  te  vei 

1  In  scrierea  sa:  Die  Sacramente  der  orthodox-katholischen  Kirche  des  Morgen- 
landes.  Berlin  1898. 

desvăluî  înaintea  mea  singur,  nu  te  vei  osândi  înaintea  îngerilor 
şi  a  oamenilor  la  ziua  judecăţii ;  dacă  însă  vei  ascunde  ceva  de 
mine,  atunci  vei  da  seamă  de  toate  înaintea  adunării  lumii  întregi 
şi  nu  vei  scăpă  de  pedeapsa  cea  vecinică.  Nu  ascunde  nici  de 
frică  ceva,  căci  eu  nu  te  voiu  spune  vre-odată  oamenilor,  ci  cu 
duhul  blândeţelor  voiu  căută  să  te  îndreptez.  La  mărturisire  te 
acuză,  nu  te  apără,  descopere  ale  tale  păcate  şi  nu  ale  altora. 
Persoanele  părtaşe  la  păcatul  tău  nu  le  pomeni,  căci  înjosirea 
deaproapelui  încă  e  un  păcat.  Ale  tale  păcate  le  mărturiseşte, 
nu  înşirându-îe  ca  în  poveşti,  ci  spunându-le  cu  părere  de  rău 
şi  cu  o  hotărîre  tare  de  a  te  feri  de  asemenea  păcate  in  viitor. 
Fără  acestea  o  adevărată  mărturisire  nu  e  cu  putinţă.  In  modul 
acesta  pregătindu-ţi  sufletul,  dă  cinstea  cuvenită  lui  Dumnezeu,  recu¬ 
noaşteţi  fărădelegile  faţă  cu  tine,  ca  primind  deslegarea  să  fii 
liber  de  orice  legătură  a  păcatului,  curat  şi  vindecat  la  suflet  prin 
îndurarea  lui  D-zeu. 

După  aceasta  pune  preotul  întrebările  pe  rând,  aşa,  că  după 
fiecare  întrebare  stă  puţin,  până  ar  urmă  răspunsul. 

La  mărturisire  preotul  dator  este  a  observă,  mai  ales  când 
are  de-a  face  cu  necunoscuţi,  următoarele:  Pe  oricare  străin  îl 
va  întrebă  mai  întâi,  cine  e  şi  că  aparţine  bisericii  gr.  ort.?  Ce 
ocupaţie  şi  ce  chemare  are?  Că  e  însurat  sau  nu?  Când  şi  la 
cine  s’a  mărturisit  ultima  dată?  De  ce  a  părăsit  duhovnicul  său? 
Dacă  a  avut  vre-un  canon,  împlinitu-l-a?  Că  nu  stă  sub  vre-un 
jurământ,  sau  sub  vre-un  blestem,  sau  chiar  sub  anatemă?  Dacă 
celce  se  mărturiseşte  s’ar  află  sub  vre-un  legământ,  atunci  dator 
e  preotul  a-1  trimite,  respective  a-1  îndrumă  la  acela,  care  l-a  legat. 

(Va  urmă).  Ioatt  HatlSU 

preot. 


într’o  zi,  rugându-mă  lui  Dumnezeu,  văzui  limpede  că  Dumnezeu  e 
într’adevăr  o  fiinţă  reală,  —  iubirea.  El  este  tot  ce  pipăi  şi  simt  sub 
forma  iubirei.  Şi  aceasta  nu-i  un  sentiment,  o  abstracţiune  oarecare,  ci 
o  fiinţă  adevărată  pe  care  am  simţit-o.  Da,  am  simţit-o. 


Tolstoi. 

EVENIMENTE  ACTUALE  DIN  BISERICA  CATOLICĂ. 

Osîndirea  Sillon-ului. 

I. 

In  Francia  catolicismul  a  suferit  şi  sufere  de  un  mare  rău: 
Legarea  sa  de  anumite  direcţiuni  politice.  El  n’a  vrut  să  recu¬ 
noască  de  bune  schimbările  formei  de  guvernămînt  pe  care  po¬ 
porul  francez  şi-le-a  dat  în  cursul  timpului.  A  socotit  de  bună 
numai  o  singură  formă:  forma  regalistă,  şi  spre  dînsa  au  mers 
simpatiile  sale. 

Forma  regalistă  e  acea  pe  care  o  reprezintă  nobilimea  fran¬ 
ceză,  toate  familiile  cu  un  trecut  istoric  care  au  avut  un  rol  pe 
vremurile  cînd  înfloreau  curţile  regilor. 

Poporul  francez  însă  s’a  făcut  singur  promotorul  ideilor  de¬ 
mocratice  şi,  mai  nainte  de  alte  popoare,  le-a  dus  la  realizare. 
Aceste  idei  nu  erau  ale  regaliştilor,  nu  erau  deci  nici  ale  Bise¬ 
ricii  catolice  care  credea  că,  afară  de  rolul  ei  religios,  trebuie  să 
mai  urmeze  şi  o  direcţiune  politică. 

Faptul  acesta  a  înstrăinat  de  Biserică  pe  un  mare  număr  de 
Franceji  şi,  în  acelaş  timp,  era  o  bună  armă  în  mîna  celor  ce 
duşmăneau  BiserLa  catolică.  Ea  eră  arătată  ca  prietenă  numai 
a  celor  tari  şi  cu  situaţiuni  materiale  înfloritoare,  ca  nepăsătoare 
însă  faţă  de  aspiraţiunile  populare  pe  care  le  sacrifică  fără  milă 
cînd  eră  vorba  să  facă  gustul  celor  puternici. 

Şi  se  înţelege  că  această  imputare  nu  putea  fi  trecută  cu 
vederea,  pentrucă  rănile  sociale  care  existau  în  societatea  fran¬ 
ceză  cereau  vindecare,  şi  dacă  Biserica  lucră  împotriva  deslegării 
favorabile  a  diferite  probleme  care  priveau  deaproape  buna  stare 
a  poporului  de  jos,  fireşte  eră  ca  aceste  pături  să  se  înstrăineze 
de  Biserică.  Pentru  duşmanii  Bisericii  eră  foarte  uşor  să  se  fo¬ 
losească  de  această  stare  de  lucruri  şi  să  prezinte  Biserica  în 
faţa  mulţimilor  populare  drept  duşmană  a  lor,  drept  acea  care 
se  pune  în  cale  Ia  îmbunătăţirea  stării  lor. 

Ideile  democratice  îşi  făcuseră  drum  adine  în  societatea  fran¬ 
ceză.  Republica  eră  o  expresiune  a  lor.  Biserica  apăreă,  deci, 
şi  ca  o  duşmană  a  republicii,  şi  de  fapt  aşâ  şi  este.  Din  cauza 
aceasta  orice  bun  republican  nu  puteâ  privi  cu  ochi  buni  faptul 
că  Biserica  merge  împotriva  curentului  marei  mulţimi  a  poporului 
francez,  pentrucă  Francejii  sînt  într’o  foarte  mare  proporţiune 
republicani;  regaliştii  sînt,  ce  e  drept,  mai  bogaţi,  dar  nu  for¬ 
mează  decît  o  minoritate. 

II. 

Evident  că  adevăraţii  catolici  nu  puteau  decît  să  sufere  de 
această  situaţiune.  Ei  îşi  puteau  zice  că  inima  le  e  în  totul  le¬ 
gată  de  Biserică,  dar  în  asta  nu  văd  nici  o  pedecă  de  a  fi  în 

acelaş  timp  şi  buni  Franceji,  adică  a  urma  în  totul  impulsului 
pe  care  ei  ca  popor  socotesc  că  trebuie  să-l  urmeze  în  organi¬ 
zarea  lor  politică. 

Ba  pentru  a  servi  Biserica  şi  a  o  scăpa  de  imputarea  că 
face  politică  antinaţională,  sau,  cel  puţin,  că  nu  se  identifică  cu 
poporul  şi  că  face  o  politică  străină  de  el,  eră  chiar  necesar  să 
se  găsească  buni  catolici  care  să  se  afirme  ca  atare  şi  în  acelaş 
timp  să  tacă  politică  democratică-republicană  şi  să  lucreze  pentru 
îmbunătăţirea  stării  maselor  populare  care  altfel  erau  cotropite 
de  socialism  şi  împinse  într’o  cale  ostilă  Bisericii. 

Această  trebuinţă  îşi  găsi  exprimarea  într’un  tînăr  viguros  şi 
energic  care  de  timpuriu,  chiar  din  copilărie,  se  remarcă  prin  ta¬ 
lentul,  energia  şi  căldura  credinţei  sale.  El,  ca  bun  catolic,  a  su¬ 
ferit  în  sufletul  său  văzînd  că  Biserica  se  înstrăinează  din  ce  în 
ce  mai  mult  de  sufletul  poporului  francez,  că  duşmanii  ei  folo¬ 
sesc  această  situaţiune  şi  că,  din  cauza  aceasta,  pături  mari  de 
popor  se  leapădă  de  mărturisirea  creştinismului. 

E  o  clipă  de  edificare  a  privi  această  energie  în  creştere 
care  vede  că  nimic  nu  împedecă  predicarea  împărăţiei  lui  Dum¬ 
nezeu  şi  în  mijlocul  grupelor  democratice,  ba,  mai  mult,  care  în¬ 
ţelege  că  nimic  nu  poate  satisface  mai  bine  aspiraţiunile  demo¬ 
cratice  decît  evanghelia  lui  Hristos. 

Deci  să  ne  oprim  puţin  asupra  acestei  întrupări  de  energie 
şi  idealism  şi  s’o  privim  în  desvoltarea  şi  lucrul  ei. 

III. 

Tînărul  care  încearcă  să  introducă  acţiunea  creştină  (rău 
compromisă  de  Biserica  catolică  din  Francia)  în  sînul  maselor 
populare  franceze,  şi  să  introducă  o  sevă  nouă  în  tinerimea  care 
de  cîtva  timp  creştea  în  afară  de  orice  influinţă  a  Bisericii,  se 
numeşte  Marc  Sangnier.  El  e  strănepotul  unui  vestit  advocat  cu 
numele  Lachaud,  şi  în  scurt  timp  s’a  putut  vedea  că  talentul  de 
orator  continuă  şi  în  strănepot. 

La  1885  Marc  Sangnier  se  află  în  liceul  Stanislas  din  Paris. 
Avînd  abia  14—15  ani,  el  întemeie,  împreună  cu  alt  coleg,  un 
ziar  care  rămase  la  un  singur  număr,  Dumnezeu  şi  Patria.  Se 
înţelege  că  lucrul  nu  putu  dură.  Dar  el  indică  deja  încotro  se 
mişcă  înclinările  tînărului  redactor,  şi  eră  un  program  viitor. 

Marc  Sangnier  termină  liceul.  Par  mai  râmase  acolo  pentru 
a  se  putea  prepară  să  intre  în  şcoala  politehnică.  Pe  cînd  se 
află  în  acest  stadiu  de  preparaţiune,  ce-i  veni  într’o  zi?...  puse 
să  se  adune  colegii  într’o  sală  subterană  ca  să  le  vorbească  ceva. 

Se  adunară  în  sala  care  de  atunci  luă  numele  de  Cripta  şi  le  vorbi 
de  sufletul  lor,  de  popor,  de  datoriile  sociale..  «Ah!  camarazi! 

striga  el,  să  smulgem  buruienile  banale  şi  nesănătoase  ale  rutinei 
şi  ale  convenţiunii.  Să  împlîntăm  în  noi  pomul  roditor  şi  plin 
de  sevă,  marele  pom  al  creştinismului  democratic  şi  social» . 

începutul  acesta  de  lucru  aduse  tînărului  Sangnier  prietenii, 
dar  şi  duşmănii.  Liceul  Stanislas  avea  elevi  nobili  care  nu  puteau 
suferi  să  se  audă  vorbindu-se  de  democraţie,  şi  ţineau  la  Bise¬ 
rică  tocmai  pentrucă  vedeau  într’însa  sprijinul  privilegiilor  lor. 
Alţii  imputau  lui  Marc  Sangnier  că  face  proselitism  moral  şi 
religios. 

Despre  aceste  timpuri  Marc  Sangnier  spunea:  «Ani  admira¬ 
bili  ai  celei  dintîi  tinereţe  a  noastre;  calde  şi  arzătoare  întruniri 
din  Cripta  noastră,  gîndindu-mă  la  voi,  nu  pot  să  nu  mă  opresc, 
turburat  de  cea  mai  dulce  şi  mai  puternică  emoţiune». 

Timp  de  trei  ani  a  durat  această  activitate,  mai  nainte  de 
a  intră  în  şcoala  politehnică. 

La  1894  căzînd  la  examenul  de  admitere,  intră  în  armată 
ca  simplu  soldat  în  regimentul  1  de  geniu  din  Versailles.  Cu 
aceasta  el  numai  şi-a  schimbat  cîmpul  de  lucru,  căci  activitatea 
lui  creştină  n’a  încetat.  El  a  văzut  în  cazarmă  un  loc  de  unde 
poate  face  operă  de  discipul  al  lui  Hristos,  şi  îndată  s’a  pus  pe 
lucru.  Ce  gîndeâ  el  că  e  de  făcut  aici,  povesteşte  singur:  «La 
cazarmă,  în  camerele  murdare  care  răsună  de  obscenităţi  grele, 
trebuie  să  se  audă  vorbindu-se  de  Hristos  şi  de  dragostea  sa  su¬ 
praomenească  ;  încercăm  aici  înseşi  metodele  de  educaţiune  de¬ 
mocratică». 

De  mai  multeori  odaia  plină  de  camarazi  a  fost  transformată 
în  sală  de  conferenţe  în  care  numele  lui  Dumnezeu,  de  atîteaori 
insultat,  eră  preamărit  printr’o  elocvenţă  de  20  de  ani. 

Ceia  ce  acest  tînăr  încearcă,  e  un  adevărat  program  de  lucru 
în  mijlocul  armatei  şi  cu  care  se  poate  lucra  în  toate  ţările.  Ce 
mult  puteă  însemnă  pentru  Francia  însă  unde  armata  e  expusă 
la  atîtea  propagande  dăunătoare  existenţei  statului ! 

Epoca  aceasta,  care  a  însemnat  ceva,  nu  dură  decît  un  an. 
După  acest  timp  Sangnier  intră  în  şcoala  politehnică. 

Aci  îşi  continuă  aceiaş  activitate  de  democratism  creştin.  El 
ţine  două  feluri  de  întruniri.  într’o  zi  adună  pe  catolici  şi  se 
roagă  împreună,  muncesc  şi-şi  construiesc  viitorul  în  comun. 
Acesta  e  un  Cerc  de  studii,  lntr’altă  zi  adunarea  e  mai  mare. 
Poate  luă  parte  oricine  şi  să  discute  cum  va  voi.  Concepţiunea 
creştină  va  fi  apărată  cînd  în  discuţiuni  vor  apărea  idei  contrare. 
Se  va  da  astfel  posibilitatea  de  a  lămuri  pe  mulţi  şi  a  Ie  schimbă 
ideile  relative  la  credinţă.  Această  specie  de  întruniri  este,  deci, 
aproape  un  Institut  popular.  După  aceasta,  ca  şi  la  liceul  Sta- 

nislas,  cînd  eră  voie  de  eşire  în  oraş,  ei  o  pornesc  spre  maha¬ 
lale  pentru  a  semăna  şi  acolo  şi  a  culege  sămînţa  creştinească. 

Şi  acest  lucru  îl  întreprinde  Sangnier  pe  cînd  se  află  în 
şcoala  politehnică,  deşi  director  eră  generalul  Andre,  om  care 
nu  simpatiza  cu  manifestaţiuniie  religioase. 

Anul  al  doilea  al  şcoalei  Sangnier  îl  petrece  ca  sublocote¬ 
nent  la  Toul.  Aci,  graţie  unui  comandant  de  batalion  cu  senti¬ 
mente  creştineşti,  maiorul  Jaeger,  tînărul  ofiţer  putu  face  cursuri 
de  seară  pentru  soldaţi,  conferenţe  (chiar  contradictorii,  adecă  pu¬ 
ţind  trece  la  discuţiuni)  în  care  se  vorbeă  de  armată  şi  de¬ 
mocraţie. 

Se  poate  pricepe  ce  mare  bine  a  trebuit  să  fie  opera  de  a 
infiltra  un  spirit  creştin  în  populaţiunea  din  cazărmi,  populaţiunea 
aceia  pe  care  propaganda  socialistă  şi-a  propus  s’o  cucerească 
şi  s’o  facă  astfel  unealtă  de  stricare  a  ordinii  statului ! 

Dar  în  acest  cerc  de  activitate  Sangnier  n’o  duse  mult,  căci 
energia  sa  fără  margini  nu  se  putu  opri  la  cazarmă.  După  pu¬ 
ţini  ani,  în  1898,  demisiona  din  armată  şi  se  puse  la  lucru  pe  o 
scară  mai  întinsă. 

EI  se  arătă  orator  plin  de  însufleţire  şi  de  foc  cătră  numă- 
rosul  public  dela  congresele  catolice  din  Lille  şi  Besanţon. 

Cu  începutul  anului  viitor  (1899)  el  se  apucă  iar  să  conducă 
nişte  reuniri  de  studii  şi  acţiune,  vechea  Criptă  dela  liceul  Sta- 
nislas.  Acest  nou  cerc  luă  numele  de  Sillon  (brazda)  după  re¬ 
vista  cu  acelaş  nume  pe  care  mai  mulţi  din  principalii  săi  membri 
o  întemeiaseră. 

Putem  spune  că,  dupăce  toată  acţiunea  intră  sub  numele  de 
«Sillon»,  începe  şi  activitatea  lui  Sangnier  a  se  avîntâ  spre  o 
albie  mai  largă  şi  mai  adîncă,  a  cărei  fiinţă  se  simte  deja  în  fră- 
mîntările  sociale.  Pînă  aci  a  fost  mai  mult  o  pregătire,  un  lucru 
în  diferite  părţi,  dar  fără  continuitate.  De  aci  înainte  apare  ca 
o  întovărăşire  creştină,  catolică,  Sillon-ul,  al  cărei  scop  este  cu¬ 
cerirea  maselor  pe  baza  creştinismului.  Creştinismul  silloniştilor 
e  un  sentiment  viu,  activ,  care  nu-i  mărgineşte  să  se  adăpostească 
în  extaz  sub  boita  catedralelor,  ci-i  obligă  şi  să  iasă  în  lume  şi 
să  spuie  oamenilor:  noi  lucrăm  pentrucâ  suntem  creştini;  şi  voi 
veţi  îmbunătăţi  şi  polei  viaţa  voastră,  dacă  veţi  întrebuinţa  pentru 
voi  duhul  înălţător  al  evangeliei  lui  Hristos. 

«Revista  silloniştilor,  însemnată  cu  iniţiala  mare  S.,  se  re¬ 
vărsă  de  sevă  primăvăratecă,  însufleţirea  întemeietorilor  le  aducea 
vii  simpatii». 

Pe  zidurile  Parisului  se  puteau  ceti  apelurile  Sillon-ului  cătră 
tinerime  prin  care  o  îndeamnă  la  lucru:  «Poporul  francez  e  setos 
de  acea  învăţătură  despre  adevăr  şi  vieaţă  a  cărei  dorire  incon- 

ştientă  îl  chinuieşte.  El  are  trebuinţă  de  opintirea  noastră.  Să 
avem  speranţa  sfîntă  şi  nemărginită  şi  să  ne  amintim  că  visul 
din  ajun  devine  realitatea  de  mine». 

încrederea  în  rezultatul  bun  al  operei  cu  care  lucră  Marc 
Sangnier  erâ  nemărginită.  «Curaj !  spunea  el.  Noi  sîntem  fiii  lui 
Dumnezeu;  sfînta  Biserică  e  mama  noastră;  preoţii  noştri  sînt 
cu  noi  pentru  marea  luptă  a  dreptăţii  şi  a  iubirii;  mina  care  bt- 
necuvintează  ne-a  atins  fruntea  şi,  cu  un  gest  august,  sfîntul  bă- 
trîn  care  domneşte  asupra  lumii  ne-a  arătat  drumul  viitorului»... 

«Marc  Sangnier  erâ  pe  atunci  favoritul  societăţii  catolice, 
luceafărul  în  naştere,  căruia  i-se  prezicea  un  viitor  glorios.  Ne 
aducem  aminte  de  aclamările  care  l-au  primit  în  Iulie  1900  Ia 
congresul  societăţilor  de  patronagiu  pentru  tinerimea  catolică  mun¬ 
citoare,  prezidat  de  contele  de  Mun.  Statura  sa  viguroasă,  faţa 
energică,  brăzdată  de  o  mustaţă  care  cădea  în  jos  â  la  gauloise, 
glasul  lui  sonor  şi  nuanţat,  elocvenţa  sa  care  te  tîrâ  după  el, 
totul  arătă  într’însul  pe  şef,  ba  chiar  pe  tribun.  De  oarece  ace¬ 
stui  tînăr  patrician  milionar  i-se  zicea  Marc  şi  erâ  tratat  cu 
de  cătră  «camarazii»  săi  proletari,  popularitatea  lui  nu  puteâ 
merge  decit  crescînd,  şi  se  înţelege  că  pentru  mulţi  puteâ  păreâ 
suficientă  definiţiunea:  « Sillon-ul  e  o  prietenie ». 

«De  acum  înainte  azistăm  la  o  înflorire  de  iniţiative  dato¬ 
rite  bunului  mers  al  Sillon-ului.  La  sediul  central,  aşezat  în  rue 
de  Bagneux,  se  urmăreşte  o  operă  multiplă  de  educaţiune  popu¬ 
lară,  graţie  sălilor  de  lucru  deschise  lucrătorilor  ca  şi  studenţilor, 
graţie  preumblărilor  artistice  şi  ştiinţifice,  care,  dela  15,  au  ajuns 
să  aibă  pînă  la  900  de  participanţi,  graţie  încă  cercurilor  de  studii 
în  care  se  discutau  toate  problemele  de  ordine  economică  şi 
socială». 

Cercurile  de  studii  cresc  văzînd  cu  ochii.  Bunul  lor  nume 
are  puterea  atracţiunii. 

La  6  Iulie  1900  se  adună  primul  congres  trimestrial  al 
Cercurilor  de  studii  din  Paris.  Iau  parte  19  cercuri.  în  1901 
numărul  creşte  la  27.  Curînd  după  aceia  se  deschide  primul 
Institut  popular  în  arondismentul  V.  în  1903,  Ia  congresul  din 
Tours,  Sillon-ul  declară  că  el  e  în  legătură  cu  600  de  cercuri 
de  studii.  în  1904  numai  cercurile  de  studii  din  Paris  sint  în 
număr  de  58,  şi  în  Francia  întreagă  se  întinde  o  federaţiune  de 
cercuri  de  studii  şi  de  Institute  populare.  Acestea  din  urmă  se 
ridică  la  17,  iar  cele  dintîi  trec  de  o  mie. 

Astfel,  ca  chestiune  de  organizare,  Sillon-ul  s’a  organizat  iute 
şi  şi-a  întins  o  reţea  a  acţiunii  sale  peste  toată  Francia. 

Vom  vedeâ  mai  tîrziu  care  a  fost  lucrul  acestei  ramificaţiuni. 

(Va  urma).  Arhim.  1 .  Scriban. 

DIN  CĂRŢILE  BUNE. 

Sub  acest  titlu  deschidem  o  nouă  rubrică  în  revista  noastră. 
La  această  rubrică  vom  da  părţi  alese  din  cărţile  bune  ce  vor 
apare  în  literatura  noastră  bisericească,  precum  şi  traduceri  din 
cărţile  bune  scrise  în  alte  limbi,  cunoscute  şi  nouă.  Prin  aceasta 
voim  să  atragem  atenţiunea  cetitorilor  noştri  asupra  cărţilor  folo¬ 
sitoare  şi  să  contribuim  totodată  la  răspândirea  ideilor,  cari  me¬ 
rită  să  fie  cunoscute  în  cercuri  cât  mai  largi. 

La  noi  se  face  în  direcţia  aceasta  prea  puţină  propagandă, 
îndeosebi  se  face  puţină  propagandă  pentru  răspândirea  ideilor 
religioase-morale  şi  a  cunoştinţelor  de  pe  terenul  bisericesc.  Noi 
cu  toţii,  cari  avem  ceva  de  spus,  ori  am  putea  răspândi  cele  ce 
le-am  învăţat  dela  alţii  pe  aceste  terene,  suntem  prea  puţin  mi¬ 
litanţi  pentru  convingerile  şi  cunoştinţele  noastre.  Să  nu  ne  mi¬ 
răm,  dacă  adeseori  întâlnim  în  societatea  noastră  o  izbitoare  lipsă 
de  orientare  chiar  şi  în  cele  mai  elementare  chestiuni  ale  credinţii 
şi  vieţii  bisericeşti.  In  raporturile  vieţii  cu  prietenii  şi  cunoscuţii 
noştri  ar  trebui  să  folosim  fiecare  ocazie  bine  venită,  ca  să  ne 
facem  propagatorii  ideilor  bune.  E  o  datorinţă  a  iubirii  cătră 
semenii  noştri,  ca  să  le  împărtăşim  şi  lor  adevărul  şi  bunurile 
sufleteşti,  pe  cari  le  avem  noi.  Ai  dat  peste  o  idee  bună,  ai  cetit 
o  carte  folositoare,  pune-o  în  circulaţie,  ca  să  o  cunoască  cât 
mai  mulţi  şi  să  le  folosească.  Ajută  binelui  să  se  răspândească 
între  oameni.  Bunurile  spirituale  şi  morale  cresc,  cu  cât  se  răs¬ 
pândesc  mai  mult  şi  se  împărtăşesc  mai  mulţi  de  ele. 

In  alte  biserici  şi  la  alte  popoare  se  face  o  intensivă  propa¬ 
gandă  în  acel  sens  prin  tot  felul  de  mijloace.  Nu  numai  prin 
cărţi,  broşuri,  reviste,  ziare,  conferinţe,  societăţi,  întruniri  etc.,  ci 
şi  prin  mijloace  la  aparenţă  neînsemnate  îşi  fac  curs  între  oa¬ 
meni  ideile  bune.  Iată  un  exemplu:  In  zilele  trecute  am  primit 
dela  un  cunoscut  un  Calendar  nemţesc  de  părete,  cu  atâtea  file 
câte  zile-s  într’un  an,  întocmit  ca  mijloc  de  propagandă  religioasă. 
Ar  putea  zice  cineva:  va  fi  şi  acela  un  Calendar,  care  numără 
zilele  anului  ca  oricare  altul.  Nu  e  numai  atât,  căci  te  învaţă  şi 
*  în  ce  spirit  să-ţi  petreci  zilele  anului.  Pe  cartonul,  de  care  e 
ţântuit  blocul  cu  filele  zilelor  anului,  se  găseşte  chipul  Mântui¬ 
torului,  a  cărui  însemnătate,  de  câteori  îl  vei  privi,  ţi-o  reamintesc 
cuvintele:  «Eu  sunt  calea,  adevărul  şi  vieaţa».  Fiecare  filă  are 
pe  amândouă  feţele  frumoase  interpretări  la  diferite  texte  din  sf. 
Scriptură.  Spre  pildă,  pe  faţa  primă  a  foişoarei  dela  1  Ianuarie, 
la  cuvintele  biblice:  «Şi  când  s’au  împlinit  opt  zile,  ca  să  taie 
pruncul  împrejur,  chiemat-au  numele  lui  I isus »  (Luca  2,  21)  găsim 
următoarea  aplicare:  «In  numele  lui  Iisus  să  intrăm  în  anul  nou. 

Numele  «Iisus»  să  ne  aducă  aminte  în  tot  timpul,  că  El  este 
singurul  nostru  Mântuitor  şi  îericitor.  Dar  nu  numai  numele  lui 
să  ne  fie  iubit  şi  scump,  ci  El  însuş  să  fie  comoara  cea  mai 
preţioasă  a  sufletului  nostru.  Deşi  sunt  mulţi  oameni,  cari  vreau 
să  se  fericească  fără  El,  totuş  sunt  pe  deplin  adevărate  cuvin¬ 
tele  pe  cari  le-a  rostit:  fără  de  mine  nu  puteţi  face  nemica  (loan 
15,  5).  Fără  El  nu  putem  plăcea  lui  Dumnezeu  şi  vieaţa  noastră 
nu  poate  aduce  roade  bine  plăcute  înaintea  lui  Dumnezeu.  Întâi 
trebue  să-l  primim  ca  pe  Mântuitorul  nostru,  apoi  va  produce 
vieaţa  noastră  roade  spre  lauda  lui  Dumnezeu.  Lucrul  de  căpe¬ 
tenie  e,  ce  atitudine  luăm  noi  faţă  de  Christos,  ca  El  să  ne  poată 
face  fericiţi  şi  folositori.  Cât  de  necesar  e  să  ne  aşezăm  deci  în¬ 
dată  la  începutul  anului  nou  în  legătura  cea  adevărată  cu  Chri¬ 
stos  şi  să  stăruim  în  ea,  ca  să  petrecem  toate  zilele  anului  cu 
El  şi  sub  povăţuirea  Lui.  Numai  fiind  cu  Christos,  ne  poate  aduce 
anul  cel  nou  fericire  şi  binecuvântare».  —  Câţi  creştini  răspân¬ 
desc  în  fiecare  zi  între  semenii  lor  măcar  atâtea  gândiri  frumoase, 
câte  propagă  o  atât  de  mică  foiţă?  Oândiţi-vă  ce  educaţie  bine¬ 
făcătoare  se  face  şi  printr’un  mijloc  atât  de  neînsemnat,  când 
rupând  tatăl,  mama  ori  copiii  familiei  câte  o  foiţă  de  acestea  la 
zi,  îi  face  să  se  oprească  cu  gândul  măcar  pe  câteva  clipe  la  o 
frumoasă  idee  religioasă-tnorală!  N’ar  putea  să  publice  şi  Tipo¬ 
grafia  arhidiecezană  asemenea  lucruri  atât  de  folositoare?  De  ce 
să  nu  imităm  şi  noi  ceeace  vedem  bun  la  alţii  ? 

II. 

In  numărul  acesta  începem  ceeace  am  spus  că  vom  face 
consecvent  la  acest  loc  al  revistei,  prin  a  reproduce  câteva  frag¬ 
mente  din  o  broşură  a  P.  C.  Sale  părintelui  arhim.  Iuliu  Scribati. 
Broşura  poartă  titlul  «Materii  bisericeşti»  şi  conţine  doue  arti¬ 
cole  scrise  la  începutul  anului  1909  relativ  la  reforma  bisericească 
din  România.  Vorbind  despre  desvoltarea  bisericii  lui  Christos 
în  primele  veacuri,  se  spun  următoarele: 

«Biserica  apare  ca  un  corp  nou  pe  scena  lumii,  cu  o  problemă  defi¬ 
nită  de  îndeplinit:  întronarea  împărăţiei  lui  Dumnezeu  pe  pământ.  Această 
idee  avea  a  o  îndeplini  ea  în  sensul  parabolei  grăuntelui  de  muştar :  treptat 
va  creşte  şi  în  aceiaş  măsură  va  tot  primi  în  sânul  său  pe  oamenii  cărora 
ie  va  fi  deşteptat  conştiinţa  religioasă. 

Ea  avea,  prin  urmare,  a  se  desvoltâ  continuu  din  vieaţa  primită  prin 
însăş  naşterea  sa,  ca  şi  grăuntele  care  se  desfăşură  neîncetat  şi  cuprinde 
tot  mai  mult  spaţiu. 

în  desvoltarea  aceasta  ea  venea  în  atingere  cu  alte  elemente  ale 
vieţii  omeneşti  care-i  serveau  ca  tot  atâtea  ocaziuni  şi  motive  de  a-şi  pre¬ 
ciza  fiinţa  ei,  adecă  a-şi  expune  conţinutul  conştiinţii  religioase  a  ade- 

renţilor  ei  şi  a  da  aşezământului  religios,  în  care  se  adăposteau  cu  toţii, 
nişte  linii  de  organizare  sau  vieaţă  externă. 

La  fixarea  acestor  din  urmă,  conducătorii  bisericii  lucrau  în  depen¬ 
denţă  de  conţinutul  conştiinţii  religioase  care  formă  caracterul  sufletesc 
specific  ce  diferenţia  comunitatea  creştină 

Astfel  biserica  pas  cu  pas  îşi  precizează  liniile,  îşi  enunţă  principiile 
după  care  are  să  trăească,  pe  baza  cărora  să  se  organizeze,  cu  un  cuvânt 
grăuntele  creşte,  luându-şi  tot  mai  mult  forma  de  pom. 

în  organizarea  care  ia  proporţiuni  tot  mai  mari,  se  observă  ca  o  ra¬ 
mificare  străbătută  în  toate  cotiturile  ei  de  acelaş  duh.  E  o  idee  care  se 
desvoaltă.  un  principiu  a  cărui  validitate  trebue  să  călăuzească  fiecare  pas, 
orice  mişcare  nouă  trebue  să  fie  o  mişcare  armonioasă,  o  decurgere  logică 
dintr’un  element  dat,  o  brazdă  trasă  în  conştiinţă  şi  o  orientare  deplină. 

Astfel  biserica  a  mers  definindu-şi  din  ce  în  ce  mai  mult  silueta 
pe  orizontul  istoriei,  aşternându-şi  experienţa  ei  religioasă  în  forme  măr¬ 
turisite.  Ea  le  recunoaşte  ca  rod  al  unui  spirit  care  o  călăuzeşte. 

Ca  o  apă  care  curge  din  adâncurile  izvorului  sufletesc  creştin,  nor¬ 
mele  de  organizare  ale  bisericii  ieşeau  ca  un  element  sufletesc  simţit  în 
armonie  cu  restul  construcţiunei.  Aceste  norme  formau  constituţiunea  bise¬ 
ricii,  constituţiune  care  trebue  luată  întriun  sens  cu  mult  mai  adânc,  decât 
cum  trebue  înţeleasă  constituţiunea  statelor,  pentrucă,  fiind  vorba  de  do¬ 
meniul  religios,  avem  a  face  cu  rezorturiie  cele  mai  tainice  ale  sufletului 
omenesc. 

Cum  în  constituţiunea  statelor  se  fixează  ideile  care  însufleţesc  grupul 
etnic  şi  pe  care  le  mărturiseşte  ca  normă  fundamentală  a  vieţii  sale  poli¬ 
tice,  aşa  şi  în  constituţiunea  bisericii  se  fixează  ca  norme  de  organizare 
mărturisiri  care  pornesc  din  baza  ei  religioasă  şi  pe  acestea  le  declară  ca 
principii,  după  cari  ea  va  trăi. 

Deci  biserica  îşi  ia  o  fiinţă  foarte  definită  şi-şi  prezintă  principiile 
după  cari  are  să  trăească;  păstorii  ei  vor  priveghea  ca  ea  să  se  conducă 
de  propriile  ei  idei,  adecă  de  ceeace  desvoltarea  ei  a  probat  ca  artere  de 
vieaţă  conforme  naturii  ei. 

Dacă  biserica  s’ar  fi  călăuzit  totdeauna  de  acestea,  ar  fi  mers  bine 
şi  neturburată,  lucrând  totdeauna  în  linia  înclinărilor  ei  şi  aplicând  prin¬ 
cipiile  ei.  Dar  au  venit  influenţe  străine,  cari  au  început  să  nu  mai  ţie 
seamă  de  logica  desvoltării  bisericii  şi  au  abătut-o  când  încoace,  când 
încolo,  turburându-i  ţinta  activităţii  sale  şi  de  multe  ori  paralizându-o». 

Şi  mai  departe,  vorbind  de  problema  şi  foloasele  bisericii, 
spune : 

«Ea  are  a  sta  numai  pe  baza  evangheliei,  şi  singura  problemă  a  acestui 
cod  religios-moral  e  îmbunătăţirea  sufletească  a  omului  şi  prin  el  a  socie¬ 
tăţii  întregi :  întemeierea  înpărăţiei  lui  Dumnezeu  pe  pământ. 

Făcând  aceasta,  a  făcut  totul  şi  mai  muit  n’are  de  făcut.  Asta  însă 
e  deja  enorm,  căci  problema  e  aşa  de  mare,  că  toate  forţele  disponibile 
ale  bisericii  pot  fi  ocupate  de  dânsa  continuu. 

Biserica  serveşte  societăţii  prin  acest  unic  scop,  şi  dacă-1  îndeplineşte 
pe  acesta,  efectele  iui  se  simt  în  toate  manifestaţiunile  vieţii,  aşa  că  ipso 
facto  naţiunea  în  sânul  căreia  biserica  lucrează,  trebue  să  profite  din  rea¬ 
lizarea  scopului  acesteia,  şi  cu  aceasta  vieaţa  naţională  e  ajutată.  A  da 
naţiunii  oameni  de  ideal  şi  mânaţi  în  toate  acţiunile  lor  de  dragostea  de 
mai  bine  pentru  semenii  lor,  oameni  cărora  vieaţa  li  se  pare  un  conţinu 
edificiu  divin  care  trebue  îndeplinit  cu  toată  gravitatea,  e  cea  mai  mare 
problemă  a  bisericii  în  sânul  unei  naţiuni.  Asta  în  limbagiu  bisericesc  se 
chiamă  a  lucră  pentru  întronarea  împărăţiei  lui  Dumnezeu  pe  pământ,  iar 
în  grai  naţional  se  numeşte  a  lucră  pentru  prosperitatea  naţională,  pentru 
înălţarea  morală  a  naţiunii...  Prin  îndeplinirea  problemei  morale  a  ei,  bise¬ 
rica  ţine  poporul  în  stare  de  sănătate  morală,  în  poziţiune  de  a  se  putea 
entuziasma  pentru  idealurile  naţionale,  şi  astfel,  prin  scopul  ei  fundamental, 
introduce  în  corpul  naţiunii  un  serum  de  continuă  sănătate». 

Iată  baza  pe  care  biserica  trebue  să  se  desvoalte  şi  direcţia 
în  care  păstorii  ei  trebue  să  lucreze,  ca  ea  să-şi  poată  îndeplini 
scopul  suprem  şi  să  fie  folositoare  şi  binelui  naţional ! 

N.  B. 


EDUCAŢIA  RELIGIOASĂ  A  INTELECTUALILOR 

NOŞTRI. 

Sub  influinţa  şcoalei  străine  şi  a  materialismului  practic  al 
ziielor  noastre,  clasa  intelectualilor  noştri  a  început  a  se  înstrăina 
de  credinţă  şi  a  nu  mai  da  educaţiei  religioase  importanţa  cu¬ 
venită.  Făcând  o  comparaţie,  în  această  privinţă,  între  generaţia 
care  a  trăit  înainte  cu  30 — 40  de  ani  şi  între  cea  de  astăzi,  vom 
constată  cu  durere  un  mare  regres. 

Acesta  e  un  fapt  îngrijitor,  faţă  de  care  trebuesc  luate  din 
bună  vreme  mijloacele  de  îndreptare.  El  a  fost  semnalat  din  mai 
multe  părţi  în  ziaristica  noastră,  ca  una  din  cele  mai  mari  pri¬ 
mejdii,  care  ameninţă  vieaţa  noastră  naţională. 

Şi  cu  drept  cuvânt.  Căci  vieaţa  şi  cultura  neamului  nostru 
se  sprijinesc  din  cele  mai  vechi  timpuri  pe  fundamentele  evan¬ 
gheliei  creştine,  pe  credinţa  părinţilor  noştri.  Lăsând  să  se  cla¬ 
tine  aceste  fundamente,  aducem  în  primejdie  întreg  edificiul  clădit 
pe  ele.  Din  cauza  aceasta  înstrăinarea  clasei  noastre  culte  de 
credinţa  părinţilor  noştri,  poate  avea  cele  mai  dezastroase  urmări 
pentru  vieaţa  noastră  naţională. 

Istoria  ne  dă  avertismente  destul  de  convingătoare.  Ea  ne 
arată  cum  toţi  aceia  din  neamul  nostru,  cari  pentru  a-şi  deschide 
calea  la  drepturi  şi  privilegii  de  cari  noi  nu  aveam  parte,  odată 
cu  lăpădarea  de  legea  strămoşască,  îşi  renegau  şi  naţionalitatea. 
Sufletele  lor  se  pierdeau  din  popor,  spre  a  fi  înghiţite  de  nea¬ 
muri  străine.  Atât  de  mult  s’au  contopit  în  curgerea  veacurilor 
credinţele  noastre  religioase  cu  sufletul  românesc,  încât  înstră¬ 
inarea  de  ele  aducea  cu  sine  şi  lăpădarea  de  neam.  Câte  fa¬ 
milii  fruntaşe  româneşti,  cari  rămânând  în  sânul  neamului  nostru 
puteau  fi  de  cel  mai  mare  folos,  vom  fi  pierdut  noi  pe  această 
cale? 

Nesocotirea  credinţelor  şi  a  educaţiei  religioase,  de  care  a 
început  să  se  facă  vinovată  clasa  noastră  cultă,  dacă  nu  se  va 
pune  stavilă  răului,  va  avea  drept  urmare  şi  astăzi  slăbirea  treptată 
a  legăturilor  sufleteşti  ale  acestei  clase  cu  tradiţiile  noastre  culturale 
şi  înstrăinarea  ei  succesivă  de  sufletul  poporului  credincios.  E 
lucru  lămurit,  că  cel  ce  nu  trăeşte  în  comunitatea  sufletească  a 
aceleiaş  credinţe  cu  poporul,  acela  s’a  înstrăinat  de  vieaţa  popo¬ 
rului  şi  se  asamână  cu  oaia  care  s’a  rătăcit  din  turmă. 

Credinţa  e  o  putere  care  uneşte  sufletele.  Ea  încheagă  între 
ceice  o  mărturisesc  o  intimă  comunitate  sufletească,  întemeiată 
pe  aceleaşi  concepţii  despre  vieaţă.  Dacă  astăzi  se  poate  vorbi 
de  o  unitate  culturală  a  neamului  nostru  de  pretutindeni,  'să  nu 
uităm,  că  ea  se  datoreşte  în  mare  parte  bisericii  româneşti,  care 
deşi  a  trăit  şi  trăieşte  sub  diferite  oblăduiri  politice,  totuş  a 
îndrumat  şi  îndrumă  vieaţa  sufletească  a  acestui  neam  în  spiritul 
aceloraşi  precepte  şi  învăţături  creştine.  Cel  ce-şi  dă  seama  de 
această  putere  de  închiegare  sufletească,  pe  care  o  are  credinţa 
în  vieaţa  poporului  nostru,  acela  va  înţelege  primejdia  ce  a  în¬ 
ceput  deja  sa  ne  ameninţe  pe  urma  înstrăinării  clasei  noastre 
culte  de  credinţa  părinţilor  noştri. 

Ce  e  drept,  la  noi  nu  se  prea  poate  vorbi  de  o  necredinţă 
răsboinicâ,  care  ar  păşi  pe  faţă  împotriva  credinţii,  —  dar  se 
poate  vorbi  şi  la  noi  de  un  indiferentism  religios,  de  o  nepăsare 
vinovată  într’ale  credinţii.  E  destul  de  primejdioasă  această  ne¬ 
păsare,  căci  ea  adoarme  conştiinţele,  înăduşâ  îndemnurile  şi  vieaţa 
religioasă  întreagă  o  ţine  în  amorţire.  Prin  ce-şi  arată  un  ase¬ 
menea  indiferent  în  cele  religioase  dragostea  sa  faţă  de  biserică? 
Prin  aceea,  că  face  parte  din  sinoade  şi  congres?  Vai  de  acea 
instituţie  bisericească,  care-i  condusă  de  oameni  cari  nu  se  că¬ 
lăuzesc  şi  nu  se  întrepun  pentru  principiile  de  vieaţă  ale  ei ! 

Nu-i  destul  ca  intelectualii  noştri  să  facă  parte  din  corpo¬ 
raţiile  noastre  bisericeşti,  pentru  a  se  arătă  ca  oameni  iubitori 
de  biserică,  ci  trebue  să  ţină  înainte  de  toate  la  credinţele  bi- 

sericii  şi  la  practica  religioasă  a  ei.  Prin  ce  şi-a  îndeplinit  biserica 
apostolescul  ei  rol  în  trecutul  poporului  nostru?  Fără  îndoială 
prin  aceea  lege  sfântă  a  evangheliei,  cu  adevărurile  ei  de  credinţă 
şi  morală  creştinească,  din  care  a  izvorît  neistovita  putere  de 
vieaţă,  care  a  întărit  miile  de  suflete  în  cursul  unor  grele  veacuri. 
Da,  credinţa  cu  adevărurile  ei  dumnezeeşti  este  fundamentul 
bisericii,  pe  care,  ca  pe  un  pământ  roditor,  au  să  crească  roadele 
frumoase  ale  vieţii  creştineşti.  Fii  cei  buni  îşi  arată  dragostea 
lor  faţă  de  biserică  întâi  de  toate  prin  aceea,  că  se  apropie  şi 
primesc  cu  bucurie  învăţăturile  şi  toate  mijloacele  de  mântuire, 
pe  cari  le  oferă  ea,  ca  o  mamă  iubitoare.  Sufletele  creştine,  cari 
trăesc  în  atmosfera  spirituală  a  harului  şi  a  adevărului  religios, 
sunt  podoaba  şi  lauda  bisericii. 

Trebue  să  facem  să  înţeleagă  intelectualii  noştri  aceste  da- 
torinţe  principale  ale  lor  faţă  de  biserică  şi  faţă  de  ei  inşişi,  ca 
şi  în  privinţa  religioasă  să  fie  interpreţii  luminaţi  ai  bunurilor  su¬ 
fleteşti  ale  bisericii  şi  neamului  nostru.  O,  atunci  ar  dispărea 
multe  din  scăderile  morale,  cari  au  intrat  în  clasa  intelectualilor 
noştri  prin  o  educaţie  defectuoasă  şi  prin  şcoala  străină;  ar  dis- 
păreâ  şi  multe  din  mizeriile,  cari  bântue  astăzi  vieaţa  noastră  na¬ 
ţională.  Observaţi  mai  de  aproape  clasa  intelectualilor  noştri  şi 
vă  veţi  convinge,  că  scăderile  de  cari  pătimeşte  în  cea  mai  mare 
parte  sunt  de  natură  religioasă-morală.  Căci  ce  altceva  sunt: 
pretenţiile  necumpătate,  luxul,  fudulia,  intrigile,  calomniile,  invidia, 
ura,  ca  să  amintesc  numai  câteva  din  relele  cari  zădărnicesc  multe 
lucruri  bune  şi  ne  opresc  în  desvoltarea  noastră?  Ori  crede  cineva 
că  poţi  cere  o  sinceră,  adevărată  şi  desinteresată  iubire  de  neam 
dela  acela,  care  nu  are  în  sufletul  său  adevărată  iubire  de  oameni  ? 
Ori  celce  nu  are  credinţă  şi  iubire  de  Dumnezeu,  se  va  închină 
unui  ideal  înalt  care-i  cere  jerfe  şi  tot  devotamentul?  Nu-şi  fău¬ 
reşte  omul  idealul  după  sufletul  său  ?  Nu-i  o  iluzie  deşartă  şi  o 
amăgire  să  ceri  roade  bune  unui  pom  sălbatic?  Au  doară  culeg 
oamenii  din  spini  struguri,  sau  din  scai  smochine?  (Mat.  7,  16). 

Trebue  să  facem  pe  intelectualii  noştri  să  înţeleagă,  că  îşi 
pun  în  joc  sufletul  —  atât  în  senz  religios-moral  cât  şi  naţional- 
cultural  —  instrăinându-se  de  credinţă !  Trebue  să-i  facem  să  înţe¬ 
leagă  că,  dacă  într’adevăr  îşi  iubesc  neamul  şi  biserica,  nu  pot 
să-i  servească  mai  bine  decât  ca  creştini  buni  în  toate  ale  vieţii  lor. 

Aici  avem  un  teren  frumos  pentru  o  înţelegătoare  păstorire 
duhovnicească.  Bisericii  şi  slujitorilor  ei  îi  stau  la  îndemână  multe 
mijloace  ca  sâ-1  cultive  cu  îngrijire,  ca:  o  bună  catehizare  în 
şcoalele  medii,  preoţi  cu  cultură  superioară  şi  cu  darul  vorbirii 
în  centrele  universitare  cercetate  de  tineri  de  ai  noştri,  predici 
ţinute  sistematic  în  centrele  noastre  culturale,  conferinţe  cu  su- 

biecte  religioase,  răspândirea  sf.  Scripturi,  mai  ales  a  Noului 
Testament  în  ediţiile  mai  ieftine  ce  le  avem,  o  propagandă  prin 
scrieri  literare  cu  conţinut  religios-moral  ete.  E  timpul  să  ne 
gândim  şi  la  o  bibliotecă  apologetică  de  scrieri  potrivite  pentru 
a  face  propagandă  creştină  în  clasa  cultă. 

Pe  rând  vom  trată  despre  toate  acestea  îndeosebi,  şi  întru 
cât  nouă  ne  va  fi  cu  putinţă,  le  vom  şi  face.  N.  Bălan. 


PREOTUL  ŞI  CULTURA  SATELOR. 

E  îndeobşte  recunoscut  adevărul,  că  azi  cultura  e  cea  mai  desăvârşită 
armă  prin  care  cuceresc  popoarele.  Neamul  înzestrat  cu  o  adâncă  şi  bogată 
cultură,  se  găseşte  în  adevăr  în  acea  stare,  care-i  dă  puteri  birui¬ 
toare  de  a  înfrânge  pe  vecinul  ori  duşmanul  mai  mărginit  în  cultură,  mai 
zăvorit  între  zidurile  întunerecului,  împingându-i  mereu  spre  unghiuri 
şi  lăsându-1  neputincios  în  urmă.  Noi,  ca  popor  la  începutul  unei  vieţi  conştii, 
trebue  să  ne  ţinem  mereu  pironiţi  ochii,  asupra  chestiei  culturale ,  cu  toate 
formele  ei  de  manifestare  şi  cu  toate  condiţiile  de  desvoltare,  pentru-ca 
cu  atât  mai  în  grabă  şi  mai  nimerit  să-i  dăm  o  soluţie  norocoasă.  De  aici 
purcede  şi  îndemnul  acestor  şire,  cari  vor  să  arunce  o  ochire  asupra  une> 
părţi  din  întreaga  noastră  problemă  culturală,  complexă,  asupra  culturei 
satelor  noastre ,  despre  cari  cineva  de  curând  a  spus  cuvintele  drepte,  dar 
desigur  cu  altă  tendinţă  decât  li-se  dă  aici:  «Doamne,  e  încă  mult  întu- 
nerec  în  satele  preoţimii  noastre». 

Nu  voiu  mai  zăbovi  în  arătarea  îngrijitoarelor  noastre  stări  culturale 
foarte  înapoiate.  Generala  nizuinţă  şi  mai  cu  seamă  dorinţa  unanimă  de 
a  promova  această  cultură  ţărănească,  prea  mult  rămasă  în  urmă,  e  destul 
de  vorbitoare,  numai  cât  adeseori  nu  se  ţine  seamă  de  realitatea  împre¬ 
jurărilor,  ce  nu  se  pot  reface,  nu  se  pot  adapta  planurilor  construite  între 
păreţii  biroului,  la  masa  verde.  Numai  aşâ  ne  explicăm,  că  cu  toată  firea 
noastră  a  parte,  cu  tot  felul  nostru  de  a  fi,  foarte  deosebiţi  de  alte  neamuri 
apucate  înainte,  totuşi  vrem  să  încetăţenim  cu  orice  preţ  şi  la  noi,  fie  şi 
în  mic,  mijloace  culturale,  pentru  cari  după  stările  noastre  încă  n’a  sosit 
vremea;  ori  mai  bine  zis,  noi  nu  ţinem  seamă  de  o  desvoltare  treptată  şi 
firească,  ci  ne  dedăm  la  salturi  neîngăduite,  când  în  adevăr  ţinteşti  la  un 
rezultat  practic,  la  o  izbândă  reală. 

Mijloacele  prin  care  se  ţinteşte  la  înaintarea  culturală  a  popo¬ 
rului  nostru,  sânt  destul  de  numeroase,  se  întrebuinţează  adese  cu  multă 
însufleţire  şi  devotament  şi  uneori  cu  deplină  pricepere  şi  totuş  rezul¬ 
tatele  sunt  aşa  de  modeste,  disparente  chiar,  încât  nu  arareori  ne  chi- 
nuesc  îndoieli  ca  acelea :  ce  folos  real  au  conferenţele  pentru  popor,  ce 
folos  au  chiar  prelegerile  economice,  ce  rost  au  sgomotoaseie  adunări,  zise 
culturale,  dacă  rodul  lor  nu  e  decât  căldura  trecătoare  a  unui  foc  de  paie, 

pe  urma  căruia  mulţimea  nu  arareori  rămâne  mai  mult  amărîtă  de  con¬ 
ştiinţa,  că  Ia  alţii  şi  aiurea  e  mult  mai  bine,  iar  noi  trebue  să  ne  tânguim 
zilele  în  răul  ce  mereu  sporeşte!  Eu  cred,  că  acest  neajuns  îngrijitor  îşi 
găseşte  explicarea  atât  în  lipsa  de  acţiune  culturală  continuii,  cât  şi  în 
lipsa  de  pregătire  a  poporului,  neputincios  a  înţelege  şi  a  se  pătrunde 
de  chestiunile,  pentru  cari  se  poate  însufleţi  uşor.  Iar  până  când  stă  în 
picioare  neajunsul  din  urmă,  nici  nu  se  poate  înfiripa  o  acţiune  culturală 
sistematică  şi  continuă,  decât  doară  cu  risicul  de  a  aveâ  o  izbândă  tocmai 
contrară:  de  a  aduce  ţăranului  o  povară  şi  nu  o  mare  binefacere. 

Să  ilustrez  această  afirmaţiune,  — ■  ce  multora  poate  părea  curioasă  — 
cu  un  exemplu  din  vieaţa  pastorală.  Un  preot  tinăr,  —  nu  fără  pricepere, 
silitor  şi  devotat  slujbei,  ce  a  îmbrăcat,  după  activitate  de  2  ani,  în  cursul 
cărora  de  câteori  s’a  imbiat  ocazia  potrivită  şi  când  i-au  îngăduit  puterile 
spirituale  şi  împrejurările,  n’a  lipsit  să  vestească  cuvântul  adevărului  dumne- 
zeesc,  să  arete  adevăratul  rost  al  unei  curate  vieţi  creştineşti,  ascultat  fiind  de 
obiceiu  cu  plăcere  şi  atenţiune,  —  socoteşte  sosit  timpul  să  înceapă 
deodată  cu  venirea  iernii,  un  ciclu  de  cuvântări,  cari  să  se  urmeze  sărbă-* 
toare  de  sărbătoare  şi  în  fiecare  {Duminecă.  începuse  învăţătura  despre 
cult  şi  rit  (după  colecţiunea  Tarnavschi-Voiutschi),  dar  abia  ajunse  Ia  a  6-a 
cuvântare  şi  poporul  s’a  ostenit  să-I  mai  asculte,  nu  pentrucă  ar  fi  grăit 
fără  pricepere,  ori  nu  pe  înţelesul  tuturor,  ci  pentrucă  lipsea  ascultătorilor 
puterea  de  înţelegere  şi  cu  aceasta,  dorul  de  a  şti,  ca  şi  stăruinţa  de  a 
învăţă....  Ace!  popor  care  mai  nainte  ascultă  bucuros  învăţătura  ce  i-se 
împărtăşea  din  vreme  în  vreme,  acum  nu  poate  urmări  o  învăţătură  siste¬ 
matică,  —  deşi  din  cele  mai  intuitive,  —  peniru-că  îi  lipseşte  dedarea, 
îi  lipseşte  disciplina  minţii,  îi  lipsesc  ideile  aperceptive,  aşa  zisele  cârlige 
vechi  de  care  să  se  acheţe  ideile  nouă.  Iar  aceasta  va  se  zică:  îi  lipseşte 
educaţia  mentală  sistematică,  o  dedare  continuă  la  învăţătură,  fără  de  care 
iată-1  se  declară  incapabil  de  a  o  (consumă)  primi.  Şi  văerându-se  preotul 
tinăr  superiorului  său,  mai  bogat  în  experienţe,  acesta  îi  dă  caracteristicul 
răspuns,  ca  un  fel  de  sfat:  poporului  îi  place  să  te  dorească  a-i  vorbi,  şi 
atunci  te  ascultă  bucuros! 

Un  fenomen  analog  se  petrece  dacă  dai  o  carte  în  mâna  unui  ţăran 
din  generaţia  mai  tinără.  Acela  va  ceti  uneori  frumos  şi  repede,  dar  foarte 
rar  va  putea  reproduce  ceva,  deşi  bucata  cetită  e  scrisă  în  graiul  şi  pe 
înţelesul  lui.  Dar  aceasta  dovedeşte  numai  că  mintea  nu-i  dedată....  De 
aici  se  desface  problema  de  căpetenie  şi  singura  adevărată  pentru  cultura 
intelectuală  a  satelor:  instrucţia  continuă.  Iar  aici  avem  un  mare  gol  de 
umplut. 

Şcoala  poporală  —  de  toate  zilele  —  petrece  pe  tot  insul,  unde  e 
regulat  cercetată,  până  la  vârsta  de  13  ani,  şi-!  înzestrează  de  bunăseamă 
cu  cunoştinţa  de  scris  şi  cetit.  Pe  cei  mai  silitori  şi  cu  oarecari  alte 
cunoştinţe.  Dela  12  la  14  ani  vine  «şcoala  de  repetiţie»,  ce  foarte  rar  se 
ţine,  şi  despre  care  tot  aşa  de  puţin  se  poate  vorbi  ca  şi  despre  «catechi- 

zarea  adulţilor»,  adecă  ea  e  numai  o  orânduială  pe  hârtie.  Avem  deci  până  la 
12  ani  totuş  o  şcoală  rânduită  prin  lege,  dar  de  aici  încolo  grija  Dom¬ 
nului  până  la  vrâsta  bărbăţiei,  de  unde  marea  şcoală  «Asociaţiunea» 
socoate  oarecum  şcolar  al  său  pe  fiecare1.  Lacuna  mare  aici,  e  lipsa 
şcoalelor  de  adulţi  pentru  feciori  ca  şi  pentru  fete,  din  care  provin  toate 
mizeriile  culturale  de  cari  fu  vorba.  Aici  dară  e  a  se  căută  şi  foarte  înceata 
înaintare  culturală,  aici  puţina  izbândă  a  străduinţelor  culturale,  ce  dove¬ 
deşte  «Asociaţiunea»  prin  aranjarea  de  conferenţe  şi  de  prelegeri,  mai  nou 
prin  angajarea  conferenţiarului  agronomic  şi  acum  prin  «Biblioteca  popo¬ 
rală»  pentru  care  mă  tem,  că  în  lipsa  de  înţelegere  iarăş  vom  rămânea 
dezolaţi  în  faţa  numărului  neînsemnat  de  noi  «membrii  ajutători».  Tot  aici 
e  a  se  căută  neizbânda  acţiunei  tuturor  celor  ce  în  adevăr  şi  sincer  se 
zbat  pentru  o  înălţare  culturală  a  ţărănimii. 

In  1908  «Asociaţiunea»  dăduse  alarma,  consistoriile  dispuseră  înfiin¬ 
ţarea  şcoalelor  de  adulţi,  şi  sub  impulsul  însufleţirii  generale,  o  seamă 
au  scris  la  gazetă,  toţi  au  aprobat  şi  abia  câţiva,  cu  adevărată  tragere  de 
inimă,  traduseră  în  faptă  gândul  nobil  de  a  lumină  ţărănimea  prin  carte. 
Dar  acum,  ca  şi  prin  anii  1870,  la  porunca  Marelui  Arhiereu  Şaguna,  în¬ 
demnul  inteţitor  venea  din  o  necesitate  actuală  şi  nu  din  convingerea  înte¬ 
meiată  pe  cunoaşterea  amănunţită  a  stărilor  culturale  nemulţămitoare,  cari 
cer  o  îngrijire  ce  nu  se  mai  poate  amână.  Şi  aşa  atunci,  ca  şi  acum,  nu  s’a 
luat  în  considerare  satisfacerea  unor  nevoi  culturale,  ci  am  socotit  să  facem  faţă 
nedreptăţii  unui  proiect  de  lege,  care  prăbuşindu-se,  nu  numai  a  potolit  focul 
de  paie  al  însufleţirii,  ci  la  şi  stâns  cu  totul.  Şi  e  natural :  cauze  trecătoare 
produc  efecte  trecătoare.  Pe  când  constatarea  lipsurilor  şi  mizeriilor 
noastre  culturale  şi  cu  deosebire  scopul  mai  înalt  de  civilizaţie  «trebue  să 
fie  un  statornic  stimul  în  munca  neobosită  şi  Însufleţită,  pe  care  o  cere 
dela  noi  cu  deplină  dreptate  glasul  atâtor  milioane  de  ţărani  lipsiţi  de 
povaţa  înţeleaptă  a  învăţăturii  mântuitoare». 

Eu  ţin  că  «şcoala  de  adulţi»  trebue  să  fie  mai  mult  şcoala  ştiutorilor 
de  carte,  decât  a  analfabeţilor.  (Excepţie  tinerimea  analfabetă  unde  se 
găseşte).  Ba  chiar  faptul  de  a  ne  mărgini  şi  azi  stăruinţele  la  acelaş  lucru 
şi  în  acelaş  fel  ca  la  1870,  —  de  a  da  numai  cunoştinţe  de  carte  anal¬ 
fabeţilor  adulţi  —  ar  însemnă  că  am  rămas  tot  la  acelaş  început  al  che¬ 
stiei  noastre  culturale,  pe  care  n’am  fi  izbutit  a  o  promova  cu  nimic  de 
40  de  ani  încoace,  ceeace  ne-ar  trimbiţâ  nevrednicia,  dacă  ar  fi  adevărat. 

Noi  trebue  să  încercăm  a  ne  da  seama,  dacă  e  cu  rost  să  mai  îm¬ 
bătăm  capul  bătrânilor  neştiutori  de  carte,  în  vreme  ce  tinerimea  «nădejdea 
viitorului»  aşa  cum  e,  lăsată  fără  nici  o  grijă  pradă  capriţiilor  celei  mai 
primejdioase  vârste,  pe  la  30  de  ani  ajunge  iarăş  analfabetă.  Şi  asta  ar  însemna : 
în  veci  să  nu  sfârşim  cu  şcoala  de  analfabeţi. 

Şi  să  mai  socotim  bine,  ce  folos  real  cultural  vom  putea  înregistra, 
dacă  din  cei  vre-o  20 — 30  analfabeţi  ai  comunei,  cu  însemnată  trudă  vor 

1  De  cultura  femeii  a  făcut  amintire  dl  E.  Ungurean. 


—  26 


învăţă  scrisul  şi  cetitul  5—6,  cari  până  ia  anu!  uită  să-şi  mai  scrie  şi  numele, 
singura  învăţătură,  ce  ie  poate  rămânea  pentru  viaţă.  Căci  de  o  îndelet¬ 
nicire  continuă  cu  cartea  şi  cu  scrisul,  la  oameni  aşa  înaintaţi  în  vârstă 
nu  ne  putem  face  iluzii,  decât  doar  prin  un  minunat  dar  de  sus.  Şi 
apoi  chiar  ştiinţa  de  carte,  fără  a  simţi  şi  o  necesitate  sufletească  de 
acest  prietin ,  e  tot  aşa  de  folositoare  ca  şi  apa  limpede,  de  care  setosul 
nu  se  poate  apropia.  Ar  spori  doară  cifrele  statistice,  ca  şi  mulţimea  mare 
de  cărturari  ai  noştri,  dintre  cari  foarte  puţini  îşi  dau  tributul  pentru  cul¬ 
tura  neamului,  socotind  mai  des,  că  rostul  învăţăturii  lor  e  singur  câşti¬ 
garea  unei  pâni  mai  albe,  un  trai  comod,  cât  mai  tihnit. 

Nu  mă  ridic  împotriva  instruării  analfabeţilor,  ci  pentru  continuitatea 
învăţământului,  deci:  rostul  «şcoală  de  adultă  e  dea  continuă  şi  desăvârşi 
învăţătura  din  şcoala  de  toate  zilele.  P.  Mornşca. 

Un  tinăr  episcop  îşi  începe  activitatea  de  păstor  plin  de  zelul  de  a 
îndreptă  relele  din  eparhia  sa  prin  porunci  şi  circulare,  iar  când  acestea 
nu  erau  urmate,  prin  mustrări  şi  pedepse.  Dupăce  a  făcut  mai  multe 
experienţe  deprimătoare,  s’a  convins  în  sfârşit  că  nu  din  partea  aceasta 
trebue  să  prindă  lucrul,  ci  biserica  trebue  păstorită  prin  însufleţire ,  căci 
numai  aşa  se  încălzesc  inimile  slujitorilor  ei  spre  o  lucrare  plină  de  de¬ 

O  clară  informaţie  asupra  câtorva  inovaţiuni,  prin  cari  biserica  apu¬ 
seană  «a  schimbat  în  multe  şi  a  urâţît  creştinismul». 

Fabtola  sau  biserica  din  catacombe.  De  Eminenţa  Sa  cardinalul 
Wiseman.  Traducere  de  Natalia  Negru.  Bucureşti  1911.  Preţul  Lei  2’50. 

lată  o  scriere  literară  foarte  potrivită  pentru  a  face  apostolie  creştină 
în  clasa  intelectualilor.  E  o  povestire  religioasă  din  timpul  persecuţiei 
creştinilor  sub  Diocleţian.  De  mult  doream  să  avem  această  scriere  într'o 
bună  traducere  românească,  şi  acum,  când  ni  s’a  dat,  o  recomandăm  cu 
toată  căldura  preoţilor  noştri,  ca  să  o  cetească  şi  să  o  răspândească  între 
intelectualii  noştri  dintre  mireni. 

Informaţii  literare  şi  culturale .  De  Oct.  C.  Tăslăuanu.  Sibiiu, 
1910.  Preţul  2  cor. 

Autorul  îşi  strânge  în  acest  volum  frumos  articolele  dc  diferit  cuprins 
ce  le-a  publicat  în  revista  ('Luceafărul*  între  anii  1903—1910. 

Calendarul  Neamului  Românesc “  pe  anul  1911.  Vălenii  de  Munte. 
Preţul:  1  Leu. 

Pe  lângă  partea  calendaristică,  conţine  un  bogat  material  literar.  Se 
dă  o  cronică  a  evenimentelor  mai  însemnate  din  anul  trecut,  întâmplate 
în  vieaţa  Românilor  din  Regat  şi  a  celor  de  peste  hotarele  Regatului.  La 
sfârşit  se  publică  programul  bazat  pe  principii  largi  şi  salutare  al  parti¬ 
dului  naţionalist-democrat,  în  fruntea  căruia  stau  d-nii:  N.  Jorga  şi  A.  C. 
Cuza.  _ _  N.  B. 

CRONICĂ  BISERICEASCÂ-CULTURALĂ. 


Dorim  tuturor  cetitorilor  şi  co¬ 
laboratorilor  noştri:  An  nou  fe¬ 
ricit! 

* 

I.  P.  S.  Sa  mitropolitul  nostru  —  con¬ 
silier  intim.  Maiestatea  Sa,  apreciind  po¬ 
ziţia  înaltă  şi  meritele  ce  şi-lea  câştigat  I. 
Preasfinţia  Sa,  arhiepiscopul  şi  mitropolitul 
nostru  10 AN,  i-a  acordat  titlul  onorific  de 
consilier  intim ,  pe  care  l-a  avut  şi  antece¬ 
sorii  I.  P.  S.  Sale. 

Ne  asociem  şi  noi  la  bucuria  credincio¬ 
şilor  bisericii  noastre  pentru  această  distinc¬ 
ţie  înaltă  acordată  l.  Preasfinţiei  Sale  şi-i 
dorim  ca  să  o  poarte  sănătos  întru  mulţi 
ani,  spre  binele  bisericei  şi  a  neamului 
nostru. 

* 

Protopresbiterul  Săliştei.  Consistorul 
arhidiecezati  a  numit  protopresbiter  a!  trac- 
tului  Săliştei  pe  părintele  Dr.  Ioan  Lupaş, 
ales  de  sinodul  protopresbiteral  cu  unani¬ 
mitate  pentru  acel  post.  li  dorim  să  păsto¬ 
rească  întru  mulţi  ani ! 

* 

împăratul  Wilhelm  apărător  al  cre¬ 
dinţei.  Revista  săptămânală  « Alt-O ettinger 
Liebfrauenbote »  a  călugărilor  capuţini  din 
Bavaria,  reproduce  o  discuţie  a  împăratului 
Wilhelm  al  Germaniei  cu  un  profesor  pro¬ 
testant  liberal,  despre  divinitatea  Mântuito¬ 
rului.  Această  discuţie  i-a  împărtăşit-o  îm¬ 
păratul,  cu  ocazia  unei  audienţe,  abatelui 
benedictin  din  Beuern,  pe  baza  spuselor 
căruia  a  ajuns  în  publicitate. 

împăratul  Wilhelm  a  ascultat  cu  aten¬ 
ţiune  aproape  un  ceas  întreg  explicaţiile 
profesorului,  care  se  trudea  st-i  dovedească 
că  Christos  nu  a  fost  Dumnezeu.  Dupăce 
termină,  îl  întrebă  împăratul :  «Domnule 
profesor,  zis-ai  d-ta  vre-odată  câtră  elevii 
d-tale:  eu  sunt  viţa,  voi  mlădiţele?  —  «Nu 
Maiestate,  n’am  zis».  —  «Crezi  d-ta,  că 
vre-unul  dintre  toţi  profesorii  cari  au  trăit 
înainte  de  d-ta,  va  fi  spus  acele  cuvinte 
elevilor  săi»  ?  —  «Nu  Maiestate,  aşa  ceva 
n’a  putut  zice  despre  sine  nici  un  profesor». 
—  «Dar  crezi  doar,  că  se  va  găsi  în  viitor 
vre-un  profesor,  care  să  poată  spune  cu 
referire  la  sine  acele  cuvinte  elevii  ar  săi»? 


—  „Nu,  Maiestate,  desigur  nu  se  va  găsi 
un  asemenea  profesor».  —  «Ei  bine,  dom¬ 
nule  profesor»,  sfârşi  împăratul,  «dacă  nici 
un  învăţător  nu  poate  vorbi  precum  a  vorbit 
Christos,  atunci  eu  cred,  că  Christos  nu  a 
fost  numai  om  adevărat,  ci  şi  Dumnezeu 
adevărat».  Cu  această  observare  înţeleaptă 
a  împăratului,  se  sfârşi  discuţia. 

* 

Neajunsuri  parohiale.  Deşi  concluzul 
Consistorului  arhidiecezan  Nr.  821910  în 
afacerea  clasificării  parohiilor  e  un  progres 
faţă  de  trecut,  totuş  se  pot  ivi  multe  nea¬ 
junsuri  provenite  din  interpretarea  dis¬ 
poziţiilor,  ce  cuprinde.  Aşa  se  poate  în¬ 
tâmplă  următorul  caz:  La  o  parohie  de 
clasa  11,  la  care  aparţin  toate  „parohiile 
pentru  cari  e  votată  întregirea  dela  stat 
maximală  şi  dacă  nu  au  1000  suflete", 
vrea  să  concureze  şi  un  preot  care  n’are 
cualificaţia  ce  se  cere.  Consistorul  în 
puterea  punct,  2  de  sub  Nr.  II.  acelui 
conciuz  îl  îndreptăţeşte  pe  un  preot  cu 
orice  cualificaţie  să  competeze  la  parohia 
imediat  superioară,  dacă  „s’a  distins  pe  te¬ 
renul  bisericesc-şcoiar  şi  cultural  prin  zel 
faptic  şi  prin  capacitate  intelectuală  şi  mo¬ 
rala  şi  dacă  are  cinci  ani  de  serviciu  bise¬ 
ricesc".  Nu  voim  să  cercetăm  de  astă-dată 
criteriile  după  cari  Consistorul  nostru  mă¬ 
sură  zelul  şi  capacitatea  cuiva,  ori  dacă  în 
cazuri  date  s’a  mulţămit  şi  cu  termiuul  de 
un  an  în  loc  de  cinci,  ci  ne  mărginim  a 
constata  o  altă  greşalâ  vătămătoare.  Con¬ 
sistorul  dă  drept  pe  baza  meritelor  de  a 
concurge  la  parohie  de  ci.  II.  cu  congruă  de 
1600  cor.  tinuiacare  nu  are  cualificaţia  cerută 
de  legile  în  vigoare,  şi  fiindcă  astfel  de  drep¬ 
turi  se  exoperează  din  interese  personale, 
aceste  interese  vor  îngriji  ca  la  alegere  ne¬ 
smintit  să  izbutească  cel  cu  interesul  şi  atunci 
când  a  avut  contracandidaţi  oameni  nu 
numai  cuaiiîîcaţi  pentru  cl.  II.  ci  chiar  pen¬ 
tru  cl.  I.  Alegerea  se  întăreşte,  preotul  cu 
cuaiificaţiunea  inferioară  îşi  ocupă  postul, 
dar  la  regularea  dotaţiei  dela  stat  guvernul  nu 
ţine  seamă  de  promoţia  P.  V.  Consistor  şi  îi 
întregeşte  venitul  numai  până  la  S00  cor. 
conform  cualificaţiei  respectivului,  şi  fiindcă 
în  puterea  legei  de  congruă  existentă  ori- 

care  urmaş  cu  orice  cualificaţie  nu  se  mai 
poate  ridică  Ia  întregirea  de  1600  cor,  pen- 
trucâ  parohia  are  suflete  mai  puţine  de  S00, 
cu  aceasta  am  îndurat  o  nouă  pierdere  din 
şirul  parohiilor  cu  întregire  completă  şi  aşa 
prea  puţine  în  raport  cu  numărul  parohiilor 
noastre.  Rugăm  deci  P.  V.  nostru  Con- 
sistor  să  ţină  seamă  de  aliniatul  din  urmă 
al  §.  15  din  Regim,  pentru  parohii,  care 
sună:  „Consistoareie  eparhiale  sunt  îndato - 
rate  a  priveghea  ca  venitele  preoţeşti  sistemi- 
zate,  nici  intr'un  chip  să  nu  se  împuţineze !“ 
* 

Rătăciţi.  Un  preot  din  ţinutul  Titni- 
şoara-Arad  pune  întrebarea  unui  „pocăit": 
„Ce  rău  ai  aflat  în  biserica  noastră  de  te-ai 
înstrăinat  de  ea?"  —  „Spun  adevărat,  Dom¬ 
nule,  că  numai  un  lucru  ar  fi  ce  nu-mi 
place  mai  tare:  că  în  timpul  sf.  slujbe, 
creştinii  stau  prin  birturi  şi  pe  uliţe  în  loc 
să  vină  la  sf.  biserică  —  fu  răspunsul  ră¬ 
tăcitului  —  iar  D-voastrâ  preoţii  nu  vă  fo¬ 
losiţi  de  nici  un  mijloc  pentru  a-i  abate 
dela  râu  şi  a-i  atrage  la  sf.  biserică,  pe 
când  la  noi  celce  nu  merge  în  timpul  ru¬ 
găciunii  la  casa  Domnului  e  admoniat  şi 
când  şi-ar  petrece  timpul  în  birt  sau  locuri 
desfrânate  e  excomunicat.  De  ce  nu  faceţi 
şi  D-voastră  preoţii  aşâ?“  Aşa  judecă  un 
„rătăcit",  un  rătăcit  pe  mulţimea  rătăciţilor, 
iară  noi  preoţimea  adeseori  trebue  să  stăm 
neputincioşi  în  a  ne  satisface  dreptului  şi 
datoriei,  de  a  folosi  astfel  de  remedii,  în 
toate  conforme  cu  poruncile  d-zeeşti  şi  bi¬ 
sericeşti  pentruţă  generalizarea  acestora  se 
izbeşte  de  o  greutate  de  neînvins.  Las  că 
atari  măsuri  nu  se  pot  luă  din  iniţiativă 
proprie,  dar  nici  povăţuitorii  bisericii  noa¬ 
stre  n’ar  îndrăzni  a  aprobă  aşa  măsuri  de 
frica  unor  grave  tulburări  ce  s’ar  putea 
produce  în  poporul  robit  aşa  de  mult 
crâşmei,  cu  care  înlocueşte  şi  biserica  din 
timpul  slujbei.  Preotului  îi  stau  îusă  alte 
mijloace  prin  cari  poate  combate  alcoo¬ 
lismul  în  popor.  Poate  mult  niai  mare  răs- 
miriţă  ar  produce  orice  măsuri  luate  din 
partea  conducerii  bisericeşti  faţă  cu  inte¬ 
lectualii  noştri,  cari  nu  cercetează  biserica 
şi  în  genere  sunt  departe  de  împlinirea 
datorinţelor  parohiale.  E  general  păcatul 
intelectualilor,  ce  dă  atâta  scandelă  în  po¬ 
por  prin  neîmplinirea  datorinţelor  de  creştin 
nu  numai  cu  numele,  ci  şi  cu  vieaţa.  Con- 


ferenţa  preoţească  a  tract.  Sălîşte  s’a  văzut 
nevoită  să  ceară  autorităţii  noastre  biseri¬ 
ceşti  lămuriri  asupra  §.  6  din  Stat.  org., 
cum  adecă  are  să  se  interpreteze  împlinirea 
datorinţelor  parohiale?  Ştiut  este  că  mem¬ 
brii  corporaţiilor  noastre  bisericeşti  (co¬ 
mitet,  sinod)  nu  sunt  respinşi  din  aceste 
corporaţii,  nici  când  nu-şi  împlinesc  dato- 
rinţele  ca  membri  ai  parohiei  chemată  a 
administra  bunurile  materiale  din  cari  se 
susţine,  credem  însă  că  e  sosit  timpul  a  se 
preciza  şi  datoriile  religioase-morale  a 
creştinului  faţă  de  parohia,  a  cărui  scop  în 
puterea  spiritului  legii  lui  Christos  e,  mai 
întâi  decât  administrarea  de  bunuri:  munca 
pozitivă  pentru  coborîrea  împărăţiei  lui 
D-zeu  pe  pământ  şi  prin  aceasta  mântuirea 
sufletească  a  credincioşilor.  Mijloacele  în¬ 
tru  ajungerea  acestui  scop  sunt  precizate 
de  legea  creştină  şi  aşteaptă  numai  o  arân- 
duire  de  respectare  şi  supunere  lor  din 
partea  tuturor,  căci  numai  aşa  se  pot  aduce 
în  morala  şi  vieaţa  religioasă  îmbunătăţirea 
pentru  care  e  nevoie  urgentă  de  remedii 
mai  radicale,  cari  să  fie  prinse  în  norme 
obligatoare  generale  şi  uniforme. 

* 

Un  părinte.  La  seminarul  central  din 
Bucureşti  în  Octotnvrie  s’a  ţinut  o  serbare 
de  primire  a  noilor  elevi  de  clasa  întâi.  Cu 
acest  prilej  părintele  director  arh.  1.  Scriban 
a  dăruit  fiecăruia  dintre  copilaşii  nou  ve¬ 
niţi  câte  o  icoană,  însoţindu-o  cu  următoa¬ 
rele  cuvinte  sugestive:  „Ce  lucru  mai  fru¬ 
mos  v’aş  putea  dărui,  dragii  mei,  decât 
chipul  Aceluia,  de  care  v’aţi  legat  vieaţa, 
odată  cu  venirea  voastră  în  mijlocul  no¬ 
stru?"  Vi-1  dau,  ca  ori  de  câteori  îl  veţi 
privi,  să  sporiţi  cu  încă  un  inel  lanţul  cu 
care  de  acum  înainte  v'aţi  legat  de  El".  — 
Câtă  dragoste  de  adevărat  părinte,  câtă 
căldură  şi  înţelegere  pentru  înalta  misiune 
transpiră  din  acest  fapt  simplu.  Mă  gân¬ 
desc  cu  amar  la  felul  cum  am  fost  primiţi 
noi  în  seminar,  la  cum  am  trecut  acei  3 
ani  de  studiu,  la  cum  ne-au  primit  pe  noii 
veniţii  în  vieaţă  colegii,  părinţii  mai  vechi 
şi  în  frunte  stătătorii.  Câtă  lipsă  de  o 
caidă  îmbrăţişare,  de  o  povăţuitoare  dra¬ 
goste  părintească  a  trebuit  să  îndurăm.  Şi 
ce  folos  nepreţuit  ar  aduce  tinerilor  o  ur¬ 
mare  a  pildei  date  de  părintele  Scriban 
din  partea  superiorilor ! 

Biserica  română  din  Basarabia  e 
supusă  celor  mai  primejdioase  tendinţe  de 
rusificare  reprezentate  de  însuş  cârmuitorul 
de  neam  rusesc  al  acestei  biserici  româneşti, 
de  mitropolitul  Serafin  şi  cei  împreună  cu 
dânsul.  După  răpirea  Basarabiei  dela  Mol- 
dova  în  1812,  capătă  o  nouă  organizaţie 
bisericească,  episcopia  ridicându-se  la  ran¬ 
gul  de  mitropolie  cu  reşedinţă  în  Chişinău, 
incorporându-se  la  biserica  rusească  şi  sub- 
ordonându-se  sinodului  rusesc  din  Peters- 
burg  cu  toate  mănăstirile,  moşiile  şi  averile 
lor.  Abia  a  avut  2  mitropoliţi  Români, 
pentruca  cei  următori  să  fie  numai  Ruşi, 
cari  se  îmbulzeau  de  dragul  de  a  strânge 
avere,  suprimând  orice  pulzaţie  de  vieaţă 
bisericească  românească  în  scopul  unei  pro¬ 
pagande  ruseşti.  Norocul  surise  o  clipă 
Românilor  basarabeni  prin  manifestul  Ţa¬ 
rului  Nicolae  il.  din  Octomvrie  1905,  care 
găsi  în  scaunul  de  mitropolit  pe  P.  S.  Via - 
dimir,  rus  de  origine  dar  „creştin  adevărat 
şi  pios"  încălzit  de  sentimente  de  dragoste 
faţă  de  turma  sa  românească.  învăţând  însuş 
româneşte  a  introdus  de  nou  limba  română 
în  slujba  bisericească  şi  şeoalele  din  Basa¬ 
rabia.  A  întemeiat  revista  bisericească  ro¬ 
mână  „Luminătorul"  tipărit  cu  litere  chiri¬ 
lice.  Tipografia  instalată  în  1906  începu 
să  lucreze  la  cărţi  româneşti  mai  ales  de 
slujbă  şi  de  cetit.  Dar  aceste  porniri  no¬ 
bile,  creştineşti,  se  curmă  brusc  în  1908, 
când  Vladimir  pe  urma  unor  intrigi  e  în¬ 
depărtat  din  scaun  la  Rostov  pe  Don,  pen¬ 
truca  locul  să  îl  ia  un  altul,  Serafin,  cu  ten¬ 
dinţe  diametral  opuse,  de  rusificare  vio¬ 
lentă,  oprind  cărţile  româneşti  de  a  se  mai 
tipări  şi  răspândi  şi  exilând  chiar  pe  tra¬ 
ducători  şi  tipărilori.  în  munca  sa  destruc- 
tivâ  e  ajutat  conştienţios  de  episcopul,  vi¬ 
car  al  mitropoliei  „al  Akermanului  şi  Ben- 
derului"  ca  şi  de  cel  al  doilea  vicar  cu 
reşedinţa  în  Ismail,  unde  fusese {1864 — 1879) 
reşedinţa  episcopiei  Dunării-de-jos,  creând 
astfel  situaţia  jalnică  a  bisericei  româneşti 
din  Basarabia.  (După  „Bis.  ortd.) 

• 

Din  biserica  rusească.  Biserica  ru¬ 
sească  sufere  greu  pe  urma  rupturii  mai 
vechi  de  altfel,  care  însă  se  adânceşte  mereu 
de  vechii-credincioşi,  zişi  rascolnicii,  desfăcuţi 
de  biserica  mamă  numai  din  ignoranţă. 
Prin  sec.  XVI,  cărţile  liturgice  ajunseră 


foarte  stricate,  pline  de  greşeli  pe  urma  co¬ 
pierii  neîngrijite.  Sunt  zădărnicite  însă  încer¬ 
cările  de  îndreptare  ale  monahului  Maxim 
Grecul,  şi  a  fost  neputincioasă  chiar  ac¬ 
ţiunea  stăpânitorului  loan  cel  Cumplit, 
pânăce  pe  la  1654  sinodul  vru  să  aproabe 
părerile  unui  bărbat  serios,  ale  patriarhului 
Nicon,  care  se  apucă  cu  râvnă  de  o  în¬ 
dreptare.  Publicul  şi  clerul  incult  însă  nu-1 
putii  pricepe  pe  acesta  şi  rămânând  cu 
îndărătnicie  pe  lângă  erorile  pe  cari  le  ve¬ 
nerau,  începură  să  împroaşte  pe  Nicon 
„Domnul  ereticilor,  înainte  mergătorul  lui 
Antihrist,  amicul  diavolului".  La  1658  Nicon 
pleacă  din  scaun,  la  1667  un  mare  sinod 
însă  afuriseşte  pe  toţi  câţi  nu  primesc  în¬ 
dreptările  lui.  Aceasta  e  data  rupturii,  de 
când  ceice  ţineau  morţiş  la  erorile  vechi 
—  „vechi  credincioşi"  —  se  despart,  prici¬ 
nuind  până  azi  multă  supărare  bisericii 
oficiale,  fiind  mereu  aţâţaţi  şi  de  persecuţia 
statornică  din  partea  statului. 

în  scurt  după  despărţire  de  biserica 
mamă,  rămân  fără  ierarhie  şi  o  mare  ra¬ 
mură  chiar  fără  preoţi  in  lipsa  unui  epis¬ 
cop  care  să-i  hirotonească.  La  începutul 
secolului  al  XIX.  statul  care  îi  persecutase, 
vrea  să-i  câştige  prin  mijloace  paşnice,  dar 
succesul  fu  parţial.  O  ierarhie  proprie, 
adevărată  şi  legitimă  abia  târziu  izbutesc  să 
aibă,  şi  nici  acum  această  ierarhie  nu  e 
socotită  cu  valoare  dogmatică  de  câtră  or¬ 
todocşi,  fapt  care  e  un  vechio  motiv  de 
ceartă,  renoit  mereu.  Catolicii  le  cunosc 
validitatea  ierarhiei  primindu-le  preoţii  când 
trec  la  biserica  catolică,  ceeace  le  întăreşte 
poziţia  faţă  de  ortodocşi.  Vechii-credincioşi 
izbutesc  uneori  să  câştige  pentru  ei  membrii 
valoroşi  din  clerul  ortodox.  Aşa  pe  urma 
ciocnirii  curentului  liberal  cu  cel  autocrat, 
biserica  a  caterisit  pe  apostolul  prea  îna¬ 
intat  în  vederi  Petrov,  —  de  bună  seamă 
mai  mult  din  motive  politice.  —  Arhiman¬ 
dritul  şi  profesorul  academiei  spirituale 
Mihail,  ajuns  în  aceiaş  poziţie,  trece  la  vechii- 
credincioşi  şi  azi  e  episcop.  Numărul  lor  se 
susţine  a  fi  după  statistici  oficiale  3.500,000 
după  cele  private  15.000,000. 

Vechi-credincioşi  cu  ierarhie  3.500.000 

Vechi-credincioşi  fără  ierarhie  7.000,000 
Secte  mistice  (oameni  ai  lui  D-zeu  şi  scapeţi) 
peste  60,000. 

Secte  raţionaliste  (duhoroborti,  molo- 
cani  etc.)  2.000,000  (Statistica  lui  hisov). 

Oricât  certurile  continue,  legea  auto¬ 
crat!  a  bisericii  oficiale,  întrebuinţarea 
forţei  statului  contra  vechilor- credincioşi 
etc.  înăspresc  raporturile  şi  îngreuiază  o 
împăcare,  —  păr.  arhitn.  Scriban  are  cre¬ 
dinţa  exprimată:  „Nu  credem  că  vor  stărui 
cu  toţii  până  la  sfârşit  în  starea  aceasta  de 
schismă.  E  de  sperat  că  cultura  va  aduce 
mai  multă  lumină  şi  înţelegere.  Cei  des¬ 
părţiţi  de  biserica  mamă  vor  ajunge  să  vadă 
că  reforma  Patriarhului  Nicon  nu  eră  un 
motiv  de  a  se  rupe  de  biserică,  ci  din  contră. 
Opera  lui  a  fost  bună  şi  despărţirea  s?a 
datorit  numai  ignoranţei,  care  n’a  putut  în¬ 
ţelege  că  corectarea  cărţilor  eră  ceva  ne¬ 
cesar.  O  îmbunătăţire  a  raporturilor  e  de 
dorit  şi  toţi  ceialalţi  fii  ai  bisericei  ortodoxe 
să  rugâtn  pe  D-zeu  să  o  aducă  şi  să  stâm- 
pere  neînţelegerea  din  sânul  ortodoxiei". 
(După  Bis.  ortod.) 

* 

Ziarul  „Tribuna"  dela  Arad  face  mare 
nedreptate  P.  C.  Sale  părintelui  protosincel 
şi  director  al  seminarului  Andreian,  Dr. 
Eusebiu  R.  Roşea,  când  îl  prezintă  ca  pe 
un  om  care  trâeşte  mimai  pentru  sine.  Ar 
trebui  să  fim  obiectivi  în  judecăţile  noa¬ 
stre,  mai  ales  când  e  vorba  de  caracterul 
unui  preot  şi  educator  al  tinerimii. 

* 

„Revista  preoţilor".  Avem  înaintea 
noastră  întreaga  colecţie  din  această  re¬ 
vistă,  şi  trebue  să  spunem  că  nu  găsim  în  ea 
aproape  nimic  ce  să  dea  hrană  sufletească 
cetitorilor.  în  suplimentul  numărului  de 
Crăciun  reproduce  aproape  toate  articolele 
din  "Cartea  Neamului:'  publicată  de  d-1  Dr. 
Elefterescu.  Le  recomandăm  confraţilor 
dela  acea  revistă  să  angajeze  colaboratori 
de  seamă,  căci  altcum  rămâne  fără  folos 
şi  e  păcat  de  atâtea  cheltuieli. 

* 

„Cultura  creştină"  e  titlul  unei  reviste 
bisericeşti,  care  a  începui  să  apară  de  două 
ori  pe  lună  la  Blaj,  sub  conducerea  profe- 


sorilorseminarului  teologic  de  acolo.  Dorim 
noului  confrate  succes,  în  direcţia  indicată 
de  numele  ce  şi  l-a  ales. 

* 

Papa  Piu  X  despre  chemarea  presei. 

Cu  ocazia  unei  audienţe  private  a  spus 
papa  următoarele  cuvinte  unui  ziarist:  Lu¬ 
mea  nu  ştie  cum  să  aprecieze  corect  che¬ 
marea  presei.  Nici  credincioşii  şi  nici  preoţii 
nu  se  ocupă  cu  ea  cum  ar  trebui.  Oamenii 
mai  bătrâni  zic  uneori,  că  presa  e  un  lucru 
nou  şi  că  ei  au  condus  până  acum  sufle¬ 
tele  şi  fără  să  se  ocupe  de  presă.  Da,  mai 
nainte  aceasta  se  putea,  —  dar  nu  trebue 
să  uităm,  că  înainte  vreme  presa  rea  nu 
era  atât  de  răspândită  ca  astăzi,  din  care 
cauză  nu  era  atât  de  necesară  eontraba- 
lanţa  unei  prese  bune.  Trebue  să  ne  dăm 
seama  de  cele  ce  se  petrec  în  timpul  no¬ 
stru.  E  fapt  ştiut,  că  astăzi  presa  rea  strică 
pe  creştini.  Ce  foloseşte  să  se  clădească 
bjserici,  să  se  înfiinţeze  şcoli,  când  toate 
aceste  străduinţe  rămân  infructuoase,  dacă 
na  se  face  dreaptă  întrebuinţare  în  acelaş 
timp  şi  de  un  mijloc  atât  de  puternic,  ca 
presa  ? 

* 

Redacţional.  Studiul  „în  chestia  reu¬ 
nirii  bisericilor “  vom  continuă  a-1  publică 
peste  câteva  numere,  dupâce  se  vor  sfârşi 
alte  articole,  cari  încă  au  să  fie  extrase  în 
broşuri.  Din  cauze  tehnice  ne  este  impo¬ 
sibil  să  le  publicăm  în  acelaş  timp. 

Rugăm  pe  iubiţii  noştri  cetitori  să  ne 
trimită  informaţii  despre  evenimentele  mai 
remarcabile  din  biserica  noastră. 

în  numărul  viitor  vom  incepe  să  pu¬ 
blicăm,  ca  şi  în  amil  trecut,  lista  abonaţilor 
noştri,  ca  pe  această  cale  să  evităm  su¬ 
mele  încassate. 

Articolele  iubitului  nostru  colaborator 
P.  C.  Sa  părintele  arhim.  1 uliu  Scriban, 
publicate  sub  titlul  „Evenimente  actuale  din 
biserica  catolică",  vor  apare  şi  în  broşură 
separată.  împlinim  dorinţa  autorului  de  a 
le  publică  cu  ortografia  proprie. 

Tipicul  cultului  religios. 

Cazuri  liturgice,  date  şi  indigitări  tipiconale  pe  luna  lui  Ianuarie. 

Miercuri,  în  5  Ianuarie:  La  Vecernie:  «Doamne  strigat-am»  pe  melodia  glasului 
2  cu  stihirile  pe  8.  «Mărire  şi  acum»  «Plecatuţi-ai  capul  îuainte  Mergătorului»  din  mi- 
neiu.  După  Vohod  «Lumină  lină»  şi  prohimenui:  „Dumnezeule  întru  numele  tău  mân- 
tueşte-mă  şi  întru  puterea  ta  mă  judecă»  cu  stihul  lui  din  octoih.  Se  cetesc  paremiile 
după  prescrierea  mineiului.  Ectenia  «să  zicem  toţi»  şi  după  vosglas  se  ceteşte:  «în- 
vredniceşte-ne  Doamne»  iar  după  ectenia  celor  6  cereri,  se  cântă  stihoavna  mineiului 
cu  stihurile  şi  stihirile  ei  pe  glas  2.  «Mărire  şi  acum“  din  mineiu.  «Acum  slobozeşte 
pe  robul  Tău  Stăpâne»  «Tatăl  nostru»  şi  după  «Că  a  ta  este  împărăţia»  troparul  bote¬ 
zului  «In  Iordan  botezându-te  Tu  Doamne»  de  3-ori. 

Joi,  în  6  Ianuarie.  Botezul  Domnului:  La  «Dumnezeu  e  Domnul»  troparul  «în 
Iordan  botezându-te  Tu  Doamne»  de  trei  ori.  Ectenie  mică  şi  cele  2  serii  de  sedelne 
Polileul  şi  pripelele  prescrise  la  acest  praznic.  După  ectenia  mică,  sedealna  Polileului 
«veniţi  să  vedem  credincioşii»  cu  «mărire  şi  acum»,  antifoaneie  glasului  4  dela  sărbători 
şi  prohimenui  «marea  a  văzut  şi  a  fugit,  Iordanul  s  a  întors  înapoi»  pe  glas  4.  Evan¬ 
ghelia  Utreniei:  «In  vremea  aceea  venit-a  lisus  din  Nazaretul  Galileii»  şi  psalm  50. 
Catavasiile  «Fundul  adâncului».  La  peasna  3  după  ectenie  ipacoiul  mineiului  «când  cu 
arătarea  Ta»  pe  melodia  troparului  glasului  5,  iar  la  peasna  a  6-a,  condacul  «arâtatu- 
te-ai  astăzi  lumii»  şi  icosul  mineiului.  La  peasna  a  9-a  «ceeace  eşti  mai  cinstită»  nu  se 
cântă,  ci  se  cântă  pripelele  mineiului.  Sfetilna  «arâtatu-s’a  Mântuitorul,  darul  şi  ade¬ 
vărul»  şi  hvalitele  pe  6  glas  4  din  mineiu  «Mărire»  «Cu  apele  Iordanului  te-ai  îmbrăcat 
Mântuitorule»  «şi  acum»  «Astăzi  Christos  Ia  Iordan  a  venit  să  se  boteze»  din  mineiu. 
După  doxologia  cea  mare  «In  Iordan  botezându-te  Tu  Doamne». 

La  Liturgic:  în  loc  de  «binecuvintează  suflete  al  meu  pre  Domnul»  se  cântă 
antifonul  prim,  înainte  de  «unule  născut  Fiiule»  antifonul  al  2-lea  şi  în  loc  de  fericiri 
antifonul  al  3-lea  după  prescrierile  mineiului.  Apostolul  din  cartea  lui  Pavel  cătră  Tit: 
«Fiiule  Tite:  arătatu-s’a  darul  lui  Dumnezeu».  Evanghelia  dela  Mateiu:  în  vremea 
aceia,  a  venit  lisus  din  Galilea  la  Iordan  cătră  Ioan  să  se  boteze».  în  loc  de  «Cuvine-se 
cu  adevărat»  cântăm  Irmosul  Botezului.  Priceastna  «arătatu-s’a  darul  lui  Dumnezeu  cel 
„mântuitor  tuturor  oamenilor1'. 

Joi,  în  6  Ianuarie :  La  Vecernie:  La  «Doamne  strigat-am»  3  stihiri  ale  praznicului 
şi  3  ale  înainte  Mergătorului.  «Mărire»  «Celace  eşti  în  trup  Luminător»  «şi  acum» 
«Dumnezeu  Cuvântul  s’a  arătat  cu  trup  neamului  omenesc»  din  mineiu.  După  Vohod 
«Lumină  lină»  şi  prohimenui  „Dumnezeul  nostru  în  cer  şi  pe  pământ,  toate  câte  a  vrut 
a  făcut"  cu  stihurile  lui.  Ectenia  „să  zicem  toţi"  „învredniceşte-ne  Doamne"  ectenia 
celor  6  cereri  şi  stihoavna  mineiului.  După  „acum  slobozeşte"  şi  „Tatăl  nostru"  tro¬ 
parul  Sfântului  pruroc  „Pomenirea  dreptului  cu  laude  „mărire  şi  acum"  troparul  „în 
Iordan  botezându-te"  şi  încheierea. 

Vineri,  în  7  Ianuarie:  Soborul  Sfântului  măritului  proroc,  înainte  Mergătorului 
şi  Botezătorului  Ioan. 

La  Utrenie:  După  „Dumnezeu  e  Domnul"  troparul  „în  Iordan  botezându-te"  de 
2-ori,  „mărire  şi  acum"  troparul  Sfântului.  Ectenie  mică  şi  sedealna  „lisus  născându-se 
din  Fecioara  Maria"  şi  iar  ectenie  mică  cu  sedealna  „In  repejunile  Iordanului".  Imediat 
psalm  50  şi  catavasiile  Botezului  „Fundul  adâncului  l-a  descoperit"  cu  cele  prescrise  la 
peasna  3  şi  6  la  mineiu.  Nici  în  aceasta  zi  la  peasna  9  nu  cântăm  „ceeace  eşti  mai 
cinstită"  ci  pripelele  din  mineiu.  După  peasna  a  9-a  şi  după  ectenie  mică  cântam  sfe¬ 
tilna  „Proroc  pe  tine"  „mărire"  sfetilna  „minunat  mai  nainte  ai  gătit"  „şi  acum"  sfetilna 
Botezului.  La  hvalite  stihirile  pe  4  ale  praznicului  cu  „mărire"  „înger  din  pântece  ne¬ 
roditor"  „şi  acum"  astăzi  Christos  la  Iordan  a  venit  să  se  boteze"  şi  doxologia  cea  mare. 

La  Liturgic:  până  la  apostol  ca  în  ziua  Botezului.  Apostolul  „în  zilele  acelea 
fost-a  când  eră  Apolo  în  Corint,  Pavel  trecând  prin  laturile  cele  de  sus,  a  venit  la 

Efes."  iar  evanghelia  dela  loan  „în  vremea  aceea  vede  loan  pe  lisus  venind  cătrâ 
dânsul".  Irmosul  Botezului  şi  priceastna  „întru  pomenire  vecinicâ  va  îi  dreptul". 

Sâmbătă  în  8  Ianuarie:  La  Vecernie:  La  „Doamne  strigat-ani“  7  stihiri  din  octoih 
dela  glas  6,  3  stihiri  ale  praznicului.  „Mărire"  din  mineiu  „şi  acum"  dogmatica  gla¬ 
sului  6  din  octoih.  Vohod  „Lumină  lină"  şi  celealaite.  La  stihoavnă  stihirile  glasului 
de  rând  „mărire"  din  mineiu  a  Sfântului  „şi  acntn"  a  prasnicului.  După  „acum  slobo- 
zeşte1’  troparul  învierii  a  glasului  de  rând  „mărire"  a  sfântului  şi  acum  a  praznicului, 
încheierea  de  obiceiu. 

Duminecă  în  9  Ianuarie:  Sftul  mucenic  Polieuct  şi  Dumineca  după  Botez  glas 
6  vos.  9. 

La  Utrenie:  La  „Dumnezeu  este  Domnul"  troparul  învierii  de  2-ori  „mărire"  tro¬ 
parul  Sfântului  „şi  acum"  al  praznicului.  Cele  2  serii  de  sedelne  cu  ecteuie  mică  „tro¬ 
parele  învierii  „soborul  îngeresc"  antifoauele  glasului  de  rând  şi  evanghelia  Utreniei  a 
9-a  dela  loan.  „învierea  iui  Christos  văzând"  psalm  50  şi  celelalte.  Catavasiîle  Bote¬ 
zului  „Fundul  adâncului  l-a  descoperit".  La  peasna  3.  con  dacul  şi  icosul  praznicului  şt 
a  Sfântului,  la  peasna  6  condacul  şi  icosul  învierii".  Sfetilna  învierii  „mărire"  a  Sfân¬ 
tului  „şi  acum"  a  praznicului.  La  hvalite:  4  stihiri  ale  învierii  dela  glasul  de  rând,  4 
stihiri  ale  praznicului  cele  dela  stihoavna  Utreniei  din  mineiu.  „Mărire"  stihira  evan¬ 
gheliei  „şi  acum"  „Prea  binecuvântată  eşti".  Doxologia  cea  mare.  Evanghelia  litnrgiei 
cea  din  Dumineca  după  Botez  dela  Mateiu:  „în  vremea  aceia  auzind  lisus,  că  loan 
s’a  prins".  Irmosul  Botezului,  priceastna  „lăudaţi". 

Duminecă  în  16  ianuarie:  lneh.  lanţ.  Ap.  Petru  glas  7,  vos.  10. 

La  Liturgic:  Evanghelia  a  12-a  dela  Luca  a  celor  10  leproşi. 

Duminecă  în  23  Ianuarie:  Sfântul  mucenic  Clement,  glas  8  v.  11  evanghelia  la 
Liturgie  a  15-a  dela  Luca  a  lui  Zachei.  în  acestea  Dumineci  slujba  Vecerniei  şi  a  Utre¬ 
niei  se  face  ca  în  celelalte  Dumineci  din  periodul  octoibului. 

Sâmbătă  în  29  Ianuarie  :  La  Vecernie:  La  „Doamne  strigat-am"  4  stihiri  ale  în¬ 
vierii  a  glasului  de  rând  (glas  1)  3  stihiri  ale  trioduiui  a  vameşului  şi  a  fariseului  şi  3 
stihiri  ale  SS-lor  Ierarhi  din  mineiu.  „Mărire"  a  trioduiui  „Atotţiitoiiule  Doamne,  ştiu 
cât  pot  lacrămile"  „şi  acum"  dogmatica  glasului  de  rând.  Voliod  „Lumină  lină"  pro- 
himenul  de  Sâmbătă  seara,  ectenia  „să  zicem  toţi"  „învredniceşte-ne  Doamne"  ectenia 
celor  6  cereri.  După  al  2-lea  vosglas  stihoavna  învierii  a  glasului  de  rând  cu  „mărire" 
din  triod  „îngreuiaţi  fiind  ochii  mei  de  fărădelegile  mele"  pe  glas  5  „şi  acum  dogmatica 
glasului  5  din  octoih.  „Acum  slobozeşte  pe  robiţi  tău"  „Tatăl  nostru"  şi  după  vosglas 
troparul  învierii  „mărire"  troparul  „Născătoare  de  Dumnezeu  Fecioară"  „şi  acum"  tro¬ 
parul  minetuM  „Ca  ceice  aţi  fost  întocmai  la  obiceiu  cu  apostolii"  şi  încheiere. 

Duminecă  în  30  Ianuarie:  SS.  Vasiie,  Grigorie  şi  loan,  Dumineca  vameşului  şi 
a  fariseului  glas  1  vos.  1. 

La  Utrenie:  După  ectenia  mare  „Dumnezeu  este  Domnul"  de  4-ori  pe  melodia 
troparului  glasului  1.  Troparul  glasului  1  de  2-ori  „mărire"  troparul  SS-lor  ierarhi  din 
mineiu  „şi  acum"  bogorodicina  glasului  de  rând.  Catisma  a  17-a  a  psaltirei  cele  2  serii 
de  sedelne  cu  bogorodicinele  lor  şi  cu  ectenii  mici.  După  a  2-a  serie  de  sedelne  Po- 
liletil  psalm  136  „La  nul  Babilonului,  acolo  am  şezut  şi  am  plâns"  şi  troparele  învierii 
„soborul  îngeresc".  Celealaite  a  glasului  de  rând.  Evanghelia  Utreniei  I-a  dela  Matei, 
„învierea  lui  Christos"  psalm  50  ,  mărire"  „uşile  pocăinţei"  „şi  acum"  In  calea  mân¬ 
tuirii  îndreptează-mă  de  Dumnezeu  Născătoare"  „Milueşte-rnă  Dumnezeule...  La  mul¬ 
ţimea  faptelor  mele  celor  rele".  Catavasiiie  întimpiuârii  Domnului  „pământul  cel  roditor 
din  adâncime".  La  peasna  3  condacul  şi  icosul  ierarhilor,  sedealna  ierarhilor  din  mineiu 
„mărire  şi  acutn"  sedealna  trioduiui.  La  peasna  6  condacul  şi  icosul  trioduiui.  Pesnei 
8  îi  ptemerge  „să  lăudăm  bine  să  cuvântăm",  ia  peasna  9  „ceiace  eşti  mai  cinstită"  şi 
însăşi  peasna  a  9-a.  Ectenie  mică  şi  sfetilna  învierii  „mărire"  sfetilna  ierarhilor  din 
mineiu  „şi  acum"  a  trioduiui.  La  hvalite  punem  4  stihiri  aie  glasului  de  rând,  4  stihiri 
ale  sf-lor  ierarhi  din  mineiu  pe  glasul  indicat,  „mărire"  stihira  trioduiui  „pe  fariseul  ce 
se  îndrepta  pe  sine  cu  laudele  lucrurilor  lui,  l-ai  osândit  Doamne"  „şi  acum"  „Prea 
binecuvântată  eşti  Născătoare  de  Dumnezeu"  şi  doxologia  cea  mare.  Cantor 


